Lebih 500 kenderaan cuba masuk Kelantan diarah berpatah balik

PASIR MAS,  27 Ramadan 1442H, Ahad  – Lebih 500 kenderaan yang cuba memasuki negeri ini telah diarah berpatah balik semalam kerana tidak memiliki surat kebenaran rentas negeri, kata Ketua Polis Kelantan Datuk Shafien Mamat.

Beliau berkata, jumlah berkenaan direkodkan sepanjang tempoh 12 tengah malam sehingga 5.00 petang semalam di tiga laluan masuk utama ke negeri ini iaitu di Gua Musang, Pasir Puteh dan Jeli.

Selain tidak memiliki surat kebenaran rentas negeri, Shafien berkata, terdapat segelintir pengguna jalan raya yang hanya membawa surat rentas negeri tanpa pengesahan mana-mana balai polis,yang sengaja dilakukan dengan tujuan ingin mengaburi pihak berkuasa.

Beliau ditemui pemberita selepas meninjau Pusat Kawalan Tempat Kejadian (PKTK) Perintah Kawalan Pergerakan Diperketatkan (PKPD) Mukim Bunut Susu, di Sekolah Kebangsaan Penggu, di sini bersama Ketua Polis Daerah Pasir Mas ACP Mohd Nasaruddin M.Nasir awal pagi tadi.

Mengulas mengenai PKPD Mukim Bunut Susu, Shafien berkata, lebih 100 anggota polis, Angkatan Tentera Malaysia, Jabatan Sukarelawan Malaysia (RELA) dan Angkatan Pertahanan Awam Malaysia (APM) akan bertugas mengawal tiga lokaliti kawasan yang mempunyai jumlah penduduk lebih 1,800 itu.

“PKPD Mukim Bunut Susu melibatkan tiga lokaliti yang agak luas dan memerlukan ramai anggota untuk mengawal. Anggota yang terlibat akan bertugas mengawal pergerakan masyarakat termasuk di lebih 30 laluan kecil atau ‘lorong tikus’.

“Tujuan PKPD ini juga adalah untuk memudahkan petugas kesihatan membuat ujian saringan COVID-19, kalau rakyat beri kerjasama maka kita dapat buat cepat dan terima keputusan, saya harap masyarakat di sini berilah kerjasama untuk memudahkan urusan,” katanya.

Sebagai rekod Kampung Paya Ular, Kampung Tualang dan Kampung Bechah Palas di Mukim Bunut Susu dikenakan PKPD berkuat kuasa hari ini hingga 22 Mei. -Bernama


Penceroboh Musang King dapat tangguh notis arahan kosong tanah

PUTRAJAYA, 21 Jamadilawal 1442H, Selasa – Mahkamah Rayuan hari ini membenarkan permohonan 204 pekebun durian Musang King di sekitar Raub supaya menangguhkan notis arahan pengosongan tanah yang dikeluarkan oleh kerajaan negeri Pahang sehingga rayuan mereka diselesaikan.

Panel tiga hakim dianggotai Datuk Yaacob Md Sam, S. Nantha Balan dan Datuk M.Gunalan membuat keputusan tersebut pada prosiding yang dijalankan menerusi aplikasi zoom.

“Mahkamah Rayuan membenarkan permohonan untuk menangguhkan semua prosiding berhubung notis pengosongan sementara menunggu rayuan selesai terhadap keputusan Mahkamah Tinggi menolak kebenaran untuk semakan kehakiman,” kata peguam Siew Choon Jern yang mewakili semua plaintif tersebut.

Siew juga berkata tiada tarikh ditetapkan untuk mendengar rayuan tersebut. Selain Siew, plaintif juga diwakili peguam Brendan Navin Siva, Chua Pei Nee dan Lim Pit Feng.

Pada 23 Disember lalu, Hakim Mahkamah Tinggi Kuantan, Datuk Zainal Azman Ab Aziz menolak permohonan pekebun tersebut untuk mendapatkan kebenaran semakan kehakiman terhadap notis arahan pengosongan tanah tersebut.

Hakim tersebut berpendapat pekebun tersebut tidak seharusnya membuat permohonan itu kerana notis pengosongan yang dikeluarkan oleh pentadbir tanah bukanlah satu keputusan atau tindakan yang boleh disemak di mahkamah.

Selain itu, mahkamah juga mendapati pekebun tersebut adalah pencerobohan di tanah berkenaan dan tidak mempunyai locus standi (hak di sisi undang-undang) untuk memfailkan permohonan semakan kehakiman.

Pekebun itu memfailkan permohonan bagi mendapatkan kebenaran menyemak notis pengosongan tanah yang ditanam pokok durian Musang King di sekitar Raub, kira-kira 96 kilometer dari sini, termasuk di Sungai Ruan, Sungai Chalit, Sungai Klau yang dianggarkan seluas 2,167 hektar.

Sebanyak 110 pekebun memfailkan permohonan itu pada 28 Ogos tahun lalu manakala bakinya membuat permohonan serupa pada 9 Sept dengan menamakan Pentadbir Tanah Daerah Raub, Pengarah Perhutanan Pahang, pihak berkuasa negeri, kerajaan negeri Pahang, Perbadanan Kemajuan Pertanian Negeri Pahang (PKPP) dan Royal Pahang Durian Resources PKPP Sdn Bhd sebagai responden.

Semua responden diwakili Peguam Kanan Persekutuan Noor Fadzila Ishak dan Farahah Mohd Nazari.

Selain untuk menyemak arahan pengosongan tanah di bawah Kanun Tanah Negara dan Akta Perhutanan Negara 1984, mereka juga mahu mendapatkan kebenaran semakan kehakiman terhadap keputusan kerajaan negeri yang didakwa memberikan pajakan dan hak penggunaan tanah kebun tersebut kepada syarikat Royal Pahang Durian Resources PKPP Sdn Bhd.

Pemohon juga mahu menyemak keputusan pemberian subpajakan tanah terlibat kepada mereka dan kewajipan mandatori untuk menjual durian itu kepada satu-satu entiti yang dicalonkan oleh Royal Pahang Durian Resources PKPP Sdn Bhd. – Bernama


‘3 kali Agong ulangi titah buka Parlimen, ini satu sejarah’

Oleh Athirah Huda Zalhe

BANGI, 19 Zulkaedah 1442H, Rabu – Kerajaan perlu mengambil serius titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah supaya persidangan Parlimen diadakan secepat mungkin bagi menangani isu dasar awam dan masyarakat ketika ini.

Semalam, Al-Sultan Abdullah sekali lagi menitahkan persidangan Parlimen segera diadakan, selain menzahirkan pandangan bahawa semua Jawatankuasa-Jawatankuasa Pilihan Parlimen ke-14 hendaklah meneruskan sesi mesyuarat untuk pelaksanaan mekanisme semak dan imbang.

Seri Paduka bertitah demikian bagi membolehkan Proklamasi Darurat yang telah dikeluarkan dapat dibentang di Parlimen seperti yang termaktub dalam Perkara 150 (3) Perlembagaan Persekutuan.

Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya berkata, titah itu melambangkan keresahan Seri Paduka terhadap kesukaran yang sedang dihadapi rakyat waktu ini.

“Ini kali pertama Yang di-Pertuan Agong mengeluarkan tiga kenyataan menggesa untuk sidang Parlimen diadakan segera, tetapi masih belum mendapat respon konkrit daripada kerajaan. Ini satu sejarah.

“Kali pertama dalam sejarah juga, sekitar 300 rakyat bertindak bunuh diri dan 60 peratus dikatakan orang Islam,” katanya kepada Ismaweb.net, hari ini.

Beliau berkata, situasi ketika ini membuktikan suatu yang serius sedang melanda negara, dan bukan hanya krisis pandemik atau ekonomi semata-mata.

Atas sebab itu, rakyat semakin gelisah dan meminta kerajaan segerakan persidangan Parlimen supaya  membantu menyelesaikan masalah menimpa negara.

“Bagaimanapun, janganlah pula ada parti-parti politik yang mengambil kesempatan untuk mengaut keuntungan politik, tetapi fokuslah kepada menyelesaikan masalah rakyat.

“Pelbagai cadangan yang telah dikemukakan oleh segala pihak bijak pandai dan rakyat marhaen dalam menyelesaikan isu COVID-19, harap kerajaan dapat mempertimbangkan,” katanya.


Raja-Raja Melayu adakan perbincangan khas hari ini

KUALA LUMPUR, 11 Muharram 1443H, Jumaat – Raja-Raja Melayu dijadual mengadakan pertemuan di Istana Negara hari ini bagi membincangkan isu semasa negara, khususnya berkaitan dengan pelantikan Perdana Menteri Malaysia kesembilan.

Perbincangan Khas Raja-Raja Melayu itu dijadual bermula 2.30 petang, dipengerusikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

Tumpuan dijangka terarah kepada perbincangan bagi melantik seorang Ahli Parlimen yang mendapat sokongan majoriti untuk dilantik sebagai perdana menteri selaras dengan Perkara 43(2)(a), Perlembagaan Persekutuan.

Ia berikutan keputusan Tan Sri Muhyiddin Yassin meletak jawatan sebagai perdana menteri pada 16 Ogos lepas.

Semalam, sesi menghadap Al-Sultan Abdullah berlangsung secara berperingkat membabitkan 114 Ahli Parlimen daripada Barisan Nasional (BN), Perikatan Nasional (PN), Gabungan Parti Sarawak (GPS) serta Ahli Parlimen Bebas.

Ahli Parlimen daripada Pakatan Harapan (PH) dan sekutunya setakat semalam tidak menerima panggilan menghadap Seri Paduka.

Pada sesi menghadap itu, Yang di-Pertuan Agong mendengar sendiri Ahli Parlimen yang secara bergilir-gilir menyembah maklum secara lisan sokongan kepada calon perdana menteri, dan mengesahkan akuan bersumpah (SD) menamakan seorang calon perdana menteri yang dihantar ke Istana Negara Rabu lepas.

Berdasarkan kenyataan parti-parti utama dan Ahli Parlimen sehingga semalam, nama Datuk Seri Ismail Sabri Yaakob merupakan calon Perdana Menteri bagi menggantikan Muhyiddin, manakala PH kekal mencalonkan Datuk Seri Anwar Ibrahim.

Al-Sultan Abdullah sebelum ini menitahkan perdana menteri yang dilantik perlu mengemukakan segera usul undi percaya di Dewan Rakyat bagi menentukan keabsahan jawatan beliau.

Seri Paduka juga mengingatkan ketua dan wakil parti-parti politik yang menang seharusnya menghulurkan tangan untuk bekerjasama dengan pihak yang tidak berjaya dan bersedia untuk bekerja dalam satu pasukan demi mengharmonikan suasana. – Bernama


Desakan Muhyiddin letak jawatan rugikan rakyat di kala negara bergelut perangi COVID-19

Oleh Ainul Illia Meor Suzurudin

BANGI, 21 Zulhijjah 1442H, Sabtu – Permainan politik ketika ini hanya memburukkan lagi keadaan kerana hakikatnya tiada siapa yang lebih bagus, baik kerajaan Perikatan Nasional (PN), Pakatan Harapan (PH) mahupun Barisan Nasional (BN).

Tidak dinafikan, kerajaan PN yang dipimpin Tan Sri Muhyiddin Yassin sememangnya lemah, namun melalui pengalaman pemerintahan sebelum ini, kerajaan PH telah menjadikan negara lebih huru hara dan tunggang langgang.

Atas dasar itu, desakan supaya Muhyiddin meletakkan jawatan Perdana Menteri tidak akan membawa sebarang keuntungan kepada rakyat, terutama dalam tempoh negara masih bergelut memerangi lonjakan kes jangkitan COVID-19.

Malah, usul undi tidak percaya pembangkang terhadap Muhyiddin juga tidak akan menumbangkan PN ketika ini, kerana ketua pembangkang sendiri tidak mempunyai cukup sokongan, kata pemerhati politik, Ir Ts Mohd Khoushaini Mohd Naim.

Bercakap kepada Ismaweb.net hari ini, beliau melihat kerajaan PN masih perlu bertanggungjawab dengan kemelut yang berlaku ketika ini, termasuk menjernihkan semula hubungan kerajaan dan istana.

“Jadi, saya minta semua pihak mengambil jalan damai dan menyelesaikan isu dengan matang dan segera.

“Hakikatnya negara sedang tenat dengan pelbagai isu serius dan ia memerlukan muafakat dan memilih jalan yang waras.

“Yang terbaik pada fasa ini ialah mencari jalan penyelesaian tuntas bersama bagi mengatasi masalah yang sedang dihadapi oleh negara,” katanya.

Usaha menuntut PM meletak jawatan bertitik tolak daripada pelbagai punca termasuk langkah menangani pandemik COVID-19 oleh kerajaan termasuk yang terbaharu kekeliruan dalam pembatalan Ordinan Darurat yang membabitkan pihak kerajaan dan istana.

Terdahulu, Yang di-Pertuan Agong menzahirkan rasa amat dukacita dengan kenyataan dibuat di Parlimen, selepas kerajaan membatalkan semua Ordinan Darurat yang telah dimasyhurkan.

Datuk Pengelola Bijaya Istana Diraja, Datuk Indera Ahmad Fadil Shamsuddin memaklumkan, pembatalan semua ordinan darurat belum mendapat perkenan daripada Seri Paduka.

Menurut baginda, semasa majlis menghadap secara maya pada Sabtu (24 Julai), baginda berkenan menitahkan kepada Menteri di Jabatan Perdana Menteri, Datuk Seri Takiyuddin Hassan dan Peguam Negara, Tan Sri Idrus Harun bahawa cadangan pembatalan semua Ordinan Darurat perlu dibentang dan dibahas di Parlimen bagi tujuan diungkaikan, namun ia tidak dilaksanakan.


8 singa Asia di zoo India positif COVID-19

NEW DELHI, 23 Ramadan 1442H, Rabu – Lapan ekor singa Asia di zoo India disahkan dijangkiti wabak pandemik COVID-19, menurut kerajaan yang mendakwa tiada bukti haiwan dapat menyebarkan virus itu kepada manusia.

Pihak berkuasa zoo di wilayah selatan Hyderabad berkongsi sampel dengan makmal penyelidikan kerajaan pada 24 Mac setelah singa menunjukkan simptom gangguan pernafasan.

Keputusan sampel itu dimaklumkan ketika India sedang bergelut dengan peningkatan melonjak kes jangkitan COVID-19 dalam kalangan penduduknya.

“Berdasarkan pengalaman dengan zoo haiwan di tempat lain di dunia yang mengalami positif SARS-COV2 tahun lalu, tidak ada bukti fakta bahawa haiwan dapat menyebarkan virus ini kepada manusia,” kata Kementerian Alam Sekitar, Hutan dan Perubahan Iklim.

Difahamkan, Taman Zoologi Nehru kini ditutup, katanya dalam satu kenyataan.

India telah melaporkan lebih 300,000 kes jangktan COVID-19 setiap hari selama 13 hari berturut-turut dengan angka keseluruhan kepada 20 juta kes – jumlah kedua tertinggi di dunia selepas Amerika Syarikat. – Agensi


Google kaburkan imej satelit Israel

TEL AVIV, 7 Rabiulawal 1444H, Selasa – Google kini mula memaparkan imejan satelit beresolusi rendah di beberapa bahagian di negara haram Israel, dan mengalih keluar imejan berkualiti tinggi yang ditunjukkan sebelum ini tanpa memberikan sebab atas tindakan tersebut.

Pada tahun 1997, imejan komersial Amerikan Syarikat (AS) tentang Israel dan wilayah Palestin yang diduduki telah dihadkan selepas Kongres AS meluluskan Pindaan Kyl-Bingaman, yang menghalang resolusi imejan satelit kawasan itu kepada dua meter setiap piksel atas alasan untuk melindungi keselamatan negara Israel.

Ini bermakna bangunan dan jalan kelihatan kabur serta sukar untuk dikenal pasti.

Larangan undang-undang itu tamat tempoh dua tahun lalu dan sejak itu Google telah mengemas kini imejan Israel dengan resolusi kualiti yang lebih tinggi – kecuali di Gaza dan sebahagian Tebing Barat di mana Google terus memaparkan imejan berkualiti rendah.

Namun, kini atas sebab yang tidak diketahui, Google sekali lagi mula memaparkan imejan berkualiti rendah di seluruh kawasan Israel.

Haaretz pertama kali melaporkan bahawa Google telah mengemas kini peta Israelnya dengan imej piksel.

Google tidak menjawab permintaan Middle East Eye untuk mendapatkan ulasan pada masa penerbitan.

Tempat seperti Lapangan Terbang Ben Gurion, lapangan terbang antarabangsa utama Israel, kini kelihatan kabur di Peta Google dan Google Earth, berbanding awal tahun ini.

Bagaimanapun, di bahagian lain Israel, seperti pelabuhan di Haifa, Google mengekalkan imejan beresolusi tingginya manakala bahagian lain tidak dikemas kini selama bertahun-tahun, walaupun selepas tamat tempoh Pindaan Kyl-Bingaman.

Tahun lepas, semasa pengeboman Israel ke atas Gaza pada bulan Mei, penyelidik konflik melaporkan isu di mana Google tidak mengemas kini perkhidmatan petanya di Semenanjung yang dikepung walaupun telah menawarkan imej berkualiti lebih baik di seluruh Israel.

Kekurangan imej yang jelas menyukarkan untuk menentukan bangunan mana yang telah dibom akibat serangan udara Israel. Sehingga hari ini, Google tidak mengemas kini imej satelit Gaza.

Di kebanyakan tempat paling rahsia di dunia, dua perkhidmatan Google – Peta Google dan Google Earth – dapat memberikan imej yang jelas untuk kawasan itu.

Sebagai contoh, imej ibu kota Korea Utara, Pyongyang, cukup terperinci untuk melihat orang ramai berjalan di jalanan.

Paparan imej baharu dan berkualiti rendah berlaku setahun selepas Google mengumumkan kontrak AS$1.2 bilion dengan Israel, di mana ia akan menyediakan perkhidmatan awan kepada kerajaan Israel.

Beratus-ratus pekerja di syarikat gergasi teknologi itu telah keluar sebagai membantah kontrak itu, menimbulkan kebimbangan mereka akan membantu memudahkan dan memajukan apa yang dipanggil apartheid Israel.

Bahan latihan yang dibocorkan kepada Intercept menunjukkan projek itu akan menyaksikan Google menyediakan kecerdasan buatan termaju dan keupayaan pembelajaran mesin kepada kerajaan Israel. – Agensi


Rakyat perlu sentiasa curiga, waspada penyusupan ideologi komunis

BANGI, 26 Zulkaedah 1442H, Rabu – Rakyat dinasihatkan agar sentiasa berwaspada terhadap ancaman keselamatan negara oleh penyokong-penyokong Parti Komunis China (PKC).

Pertubuhan Gerakan QIAM (QIAM) berkata demikian berikutan curiga dengan kemesraan parti berasaskan kaum, MCA dengan PKC di China.

Sebelum ini, Ismaweb.net melaporkan Naib Presiden MCA, Datuk Tan Teik Cheng mengucapkan tahniah kepada Menteri Jabatan Perhubungan Antarabangsa Parti Komunis China, Song Tao sempena ulang tahun ke-100 penubuhan parti itu.

Menerusi ucapan itu, Teik Cheng bagi pihak Persatuan Cina Malaysia merakamkan ucapan tahniah kepada Jawatankuasa Hal Ehwal China dan pusat inisiatif ‘Belt and Road’ PKC.

Mempersoalkan ucapan secara terbuka pemimpin itu, Timbalan Presiden QIAM, Leftenan Jeneral (B) Datuk Nawi Alias ingin mengetahui bentuk kerjasama MCA dengan PKC yang membuatkan kedua-duanya kelihatan begitu rapat.

“Adakah mesej tersurat MCA ialah untuk memberitahu bahawa MCA ada ‘big brother’ yang mereka boleh harap memberi bantuan dan pertolongan?

“Kita jangan lupa, seawal 1953 lagi Datuk Onn Jaafar pernah melahirkan kebimbangannya yang MCA dan Dewan Perniagaan Cina sedang melaksanakan satu rancangan untuk menjadikan Malaya ketika itu sebagai negeri jajahan China, dalam Biografi Datuk Onn – muka surat 217-222 (UKM2004).

“Walaupun dinafikan oleh MCA ketika itu, adakah rancangan ini masih berjalan secara sulit?,” soalnya.

Beliau berkata, pihaknya amat memahami pentingnya hubungan baik dua hala kerajaan Malaysia-China tetapi ingin mengingatkan kerajaan dan juga rakyat, terutamanya Melayu, supaya sentiasa curiga serta waspada terhadap ancaman keselamatan negara oleh penyokong-penyokong PKC.

“Jangan sekali-kali alpa dan leka. Mereka ini licik dan senantiasa bergerak dengan penyusupan ideologinya ke dalam parti-parti politik dan persatuan-persatuan NGO. MCA dan DAP tidak terkecuali.

“QIAM menggesa pihak kerajaan supaya sentiasa pantau dengan rapi perkara ini dan ambil tindakan tegas jika ianya berlaku,” katanya.


Sultan Nazrin perkenan solat Jumaat, fardu ikut keluasan dewan

IPOH, 26 Zulkaedah 1442H, Rabu – Sultan Perak Sultan Nazrin Shah memperkenankan semua masjid di negeri ini menerima bilangan jemaah solat Jumaat dan fardu mengikut keluasan dewan solat utama dengan mematuhi jarak fizikal yang ditetapkan, berkuat kuasa pada solat maghrib esok.

Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini berkata Sultan Perak menzahirkan titah itu setelah dipersembahkan dan baginda berpuas hati dengan keupayaan jawatankuasa dan pegawai masjid mematuhi dan melaksanakan garis panduan operasi yang ditetapkan Kementerian Kesihatan (KKM) dan Majlis Keselamatan Negeri (MKN) Perak.

Mohd Annuar berkata Sultan Nazrin juga membenarkan solat sunat Aidiladha diadakan di semua masjid dan surau dengan bilangan jemaah mengikut keluasan dewan solat utama dan mematuhi jarak fizikal yang ditetapkan.

“(Baginda) membenarkan solat sunat Aidiladha diadakan di tempat terbuka dan kawasan lapang dalam kawasan-kawasan perumahan dengan memaklumkan sekurang-kurangnya tiga hari sebelum sambutan Aidiladha kepada Balai Polis atau Pondok Polis terdekat,” katanya dalam kenyataan di sini hari ini.

Mohd Annuar berkata baginda turut bertitah agar semua surau, termasuk di dalam kem tentera dan polis, bangunan pejabat, institusi, universiti, politeknik, maktab, sekolah, syarikat dan kilang, diberi kebenaran mendirikan solat Jumaat agar seramai mungkin jemaah berpeluang menunaikan solat itu.

Mohd Annuar yang juga Ahli Dewan Negara Perak berkata Sultan Perak turut bertitah solat jenazah dibenarkan di masjid dan surau dengan jemaah lelaki sahaja terbatas kepada ahli-ahli kariah.

Beliau berkata jemaah yang dibenarkan berjemaah di masjid dan surau bagi solat fardu dan solat sunat Aidiladha terhad kepada jemaah lelaki dan wanita, warganegara dan penduduk tetap Malaysia berusia 12 tahun ke atas manakala solat Jumaat dan solat jenazah hanya membenarkan jemaah lelaki, warganegara dan penduduk tetap Malaysia berusia 12 tahun ke atas.

Beliau berkata baginda turut membenarkan kuliah ilmu diadakan di masjid dan surau iaitu di dalam ruang waktu antara selesai solat maghrib sementara menantikan masuknya waktu solat isyak dan aktiviti dihentikan sebaik masuk waktu fardu isyak, dan tidak melebihi 30 minit kepada jemaah yang berada di dalam masjid dan surau sementara menanti azan solat Jumaat.

“Kumpulan berisiko tinggi (terutama kalangan yang menghidap penyakit tertentu), dinasihatkan tidak menghadiri aktiviti berkumpulan di masjid dan surau,” katanya dan menambah jamuan di dalam, merangkumi pekarangan masjid dan surau tidak dibenarkan.

Bagi kawasan yang diisytiharkan berada dalam kategori Perintah Kawalan Pergerakan Diperketatkan (PKPD) katanya, sebarang aktiviti termasuk mendirikan solat Jumaat, solat fardu, solat sunat Aidiladha dan solat jenazah di masjid dan surau yang terletak di dalam kawasan itu, tidak dibenarkan.

“Baginda turut memberikan kuasa budi bicara kepada Orang Besar Jajahan bersama Pegawai Daerah dan Pegawai Tadbir Agama Daerah untuk mengarahkan mana-mana masjid atau surau dalam mana-mana kariah atau mukim, dalam daerah masing-masing ditutup sementara.

“Juga tidak dibenarkan mendirikan solat Jumaat, solat fardu, solat jenazah dan solat sunat Aidiladha di dalam masjid dan surau apabila mendapat nasihat atau maklum balas daripada MKN, Jabatan Kesihatan dan PDRM, ada berlakunya penularan wabak dalam kariah atau mukim berkaitan,” katanya.

Mohd Annuar berkata Jabatan Agama Islam Perak akan mengeluarkan garis panduan terperinci kepada semua jawatankuasa serta pegawai masjid dan surau, di samping bertanggungjawab memantau pematuhan garis panduan menurut yang ditetapkan.

“Sultan Nazrin memahami hasrat umat Islam mahu mengimarahkan rumah-rumah Allah dan beribadah secara berjemaah. Titah perkenan baginda menetapkan bilangan jemaah tertakluk kepada status semasa penularan wabak COVID-19 di negeri Perak Darul Ridzuan.

“Dalam memenuhi hasrat tersebut, baginda perlu mengutamakan faktor keselamatan kesihatan para jemaah serta menimbangkan tugas berat yang sedang dihadapi oleh para petugas barisan hadapan terutamanya kakitangan KKM,” katanya. – Bernama


Puad tempelak KJ puji tindakan ahli UMNO rujuk RoS

BANGI, 28 Jamadilakhir 1444H, Sabtu – Datuk Dr Puad Zarkashi menempelak pujian diberikan Khairy Jamaluddin kepada dua ahli parti UMNO yang mengemukakan aduan kepada Jabatan Pendaftaran Pertubuhan (RoS) supaya membuat semakan berhubung isu dua jawatan tertinggi UMNO yang tidak dipertandingkan.

Menerusi hantaran di Facebook hari ini, Ahli Majlis Tertinggi (MKT) UMNO itu mempersoal sama ada tindakan itu adalah satu keberanian atau ahli terbabit hanya dipergunakan.

“KJ puji dua ahli UMNO yang buat aduan ke RoS sebagai berani dan waras. Ia berkaitan usul tiada pertandingan jawatan nombor satu dan dua.

“Berani atau dipergunakan?” soalnya.

Pada masa sama, beliau juga secara sinis menegur pemimpin tertentu supaya tidak menggunakan orang bawahan untuk menjayakan agenda mereka.

“Sepatutnya orang ataslah yang buat aduan. Itu baru berani namanya.

“Jangan guna orang bawah apatah lagi kalau bekas pegawai sendiri. Itu waras ke?” soalnya.

Sebelum ini, Khairy yang juga bekas Ketua Pemuda UMNO menyambut baik tindakan berani dua ahli parti itu yang mengemukakan aduan kepada RoS supaya membuat semakan berkait isu usul tambahan.

Beliau menganggap mereka yang membuat laporan berkenaan sebagai ahli UMNO yang menjadi berani dan waras.

Bahkan, bekas Menteri Kesihatan itu yakin RoS akan mengambil tindakan sewajarnya susulan aduan yang dikemukakan.


Penyokong Imran Khan berarak tuntut pilihan raya baharu

ISLAMABAD,25 Syawal 1443H, Khamis – Polis Pakistan terpaksa melepaskan gas pemedih mata ke arah ribuan penyokong bekas Perdana Menteri yang digulingkan, Imran Khan bagi menghalang mereka sampai ke bandar bagi menuntut pilihan raya diadakan semula.

Krisis politik dan ekonomi di negara Asia Selatan itu berlaku menjelang pengumuman dana Tabung Kewangan Dunia (IMF) sama ada meluluskan bantuan pakej sebanyak AS6 bilion.

Bulan lalu, Imran yang digulingkan daripada pemerintahan menggesa penyokongnya berarak ke Islamabad dan kekal di bandar raya itu sehingga kerajaan baharu mengumumkan pilihan raya.

Kesemua laluan masuk dan keluar ke Islamabad disekat termasuk kawasan penting seperti Parlimen, pejabat-pejabat kerajaan dan misi diplomatik.

Malah semua laluan masuk dan keluar juga dihalang di semua bandar di wilayah Punjab dan lebuh raya paling besar di negara tersebut, Grand Trunk Road (GTR).

“Tiada sekatan boleh menghalang kami dan akan teruskan perjalanan ke Islamabad sehingga tarikh pembubaran Kabinet diumumkan,” kata Imran yang dalam perjalanan ke Islamabad dari Peshawar.

Sementara itu, rakaman televisyen tempatan menunjukkan pasukan keselamatan bertempur dengan penyokong Imran dan memaksa mereka menahan penyokong yang bertindak agresif.

Jurucakap Kementerian Dalam Negeri, Amjad Malik berkata, tiada kemalangan maut dilaporkan dalam pertempuran berkenaan dan kebanyakan kejadian berlaku di Punjab.

Menteri Dalam Negeri, Rana Sanaullah pula berkata, polis telah menahan 4,417 penyokong Imran dan 250 daripada mereka telah dibebaskan selepas mengemukakan afidavit menyatakan tidak terlibat dalam perhimpunan haram sebelum ini. – Agensi


Kelantan sedia beri kerjasama projek bekalan air bersih

BANGI, 1 Zulkaedah, 1444H – Kelantan bersedia memberi kerjasama yang baik dan penuh kepada Kerajaan Persekutuan, berhubung pelaksanaan projek pembekalan air bersih di negeri itu.

Bagaimanapun, sehingga kini negeri itu masih belum menerima maklumat terperinci mengenai peruntukan RM1 bilion bagi tujuan projek berkenaan.

Pengerusi Jawatankuasa Kerjaraya, Infrastruktur, Pengangkutan dan Utiliti negeri, Datuk Azami Mohd Nor berharap wakil daripada kerajaan negeri dan Kerajaan Persekutuan dapat duduk bersama untuk berbincang bagi tujuan pelaksanaan projek.

“Besar harapan pihak kerajaan negeri supaya peruntukan RM1 bilion itu dapat menyelesaikan sebahagian besar masalah air di negeri ini dan pihaknya akan bekerjasama dengan Kerajaan Pusat bagi menyelesaikan masalah terbabit.

“Semoga peruntukan dapat diguna sebaik mungkin kerana semuanya untuk rakyat dan berharap pelaksanaan (projek) ini dapat dibuat cepat memandangkan peruntukan diumumkan untuk tahun ini,” katanya seperti dipetik Berita Harian, hari ini.

Semalam, Ahmad Zahid Hamidi mengumumkan peruntukan RM1 bilion bagi pembekalan air bersih di Kelantan bermula tahun ini.

Beliau berkata, ia seperti diumumkan Perdana Menteri, Datuk Seri Anwar Ibrahim dengan peruntukan akan dilakukan secara tatakelola terus, manakala dari segi operasi akan diserahkan kepada Kementerian Kewangan.


Denda RM2,000, penjara jika guna e-skuter di jalan raya

BANGI, 22 Ramadan 1443H, Ahad – Penggunaan e-skuter di jalan raya merupakan kesalahan di bawah Akta Pengangkutan Jalan 1987.

Ianya boleh dikenakan tindakan denda tidak melebihi RM2,000 atau penjara tidak melebihi enam bulan jika disabit kesalahan.

Pengarah Jabatan Siasatan dan Penguatkuasaan Trafik (JSPT), Datuk Mat Kassim Karim berkata, akta tersebut telah dipinda Oktober 2020, dengan memasukkan tafsiran kenderaan mikromobiliti bagi membolehkan tindakan penguatkuasaan diambil ke atas penggunaannya di jalan raya.

“Dalam usaha memperincikan tindakan penguatkuasaan, kaedah lalu lintas jalan Larangan Penggunaan Kenderaan Mikromobiliti Tertentu 2021 telah diwartakan dan mula berkuat kuasa pada 17 Disember 2021.

“Kaedah ini meletakkan e-skuter sebagai jenis personal mobility device (PMD) di bawah kategori kenderaan mikromobiliti,” katanya dalam satu kenyataan, hari ini.

Katanya, hanya kenderaan mikromibiliti jenis basikal sahaja dibenarkan berada di atas jalan raya.

“Dalam usaha tangani permasalahan tersebut, polis akan mengambil pendekatan bagi menjalankan advokasi untuk mendidik masyarakat mengenai bahaya penggunaan e-skuter tanpa kawalan,” katanya.

Sehubungan itu, pihak polis menyeru pengguna e-skuter tidak menggunakannya di atas jalan raya.

“JSPT akan berhubung segera dengan Jabatan Pengangkutan Jalan (JPJ) dan Kementerian Pengangkutan bagi membincangkan langkah-langkah yang perlu diambil supaya masyarakat peka adengan peruntukan undang-undang yang telah berkuat kuasa ini,” katanya.


Tiada satu sen dana Yayasan Akalbudi dari kerajaan, rakyat: Zahid Hamidi

KUALA LUMPUR, 22 Syawal 1443H, Isnin – Bekas Timbalan Perdana Menteri Datuk Seri Dr Ahmad Zahid Hamidi memberitahu Mahkamah Tinggi hari ini bahawa tiada satu sen dana Yayasan Akalbudi datangnya daripada kerajaan atau rakyat, sebaliknya wang puluhan juta ringgit dalam yayasan itu adalah miliknya.

Ahmad Zahid, 69, berkata sumber dana yayasan tersebut adalah daripada lebihan pendapatannya ketika beliau membabitkan diri dalam sektor korporat sebelum menjawat jawatan sebagai anggota pentadbiran.

“Sebelum saya menganggotai pentadbiran iaitu timbalan menteri, menteri atau timbalan perdana menteri, saya telah menjalankan urus niaga korporat, saya pernah mengetuai empat syarikat yang tersenarai di Bursa Kuala Lumpur, saya juga pernah menjadi Pengerusi Bank Simpanan Nasional.

“Memang terdapat beberapa sumbangan daripada rakan dan ahli perniagaan yang tiada kena mengena dengan portfolio yang saya pegang, namun tidak ada satu sen pun yang datang dari sumbangan kerajaan atau wang rakyat atau pembayar cukai,” katanya.

Beliau berkata demikian ketika disoal peguamnya Datuk Ahmad Zaidi Zainal pada hari ketiga prosiding membela diri atas 47 pertuduhan membabitkan pecah amanah, rasuah dan pengubahan wang haram.

Ahli Parlimen Bagan Datuk itu berkata pendapatan dan elaun sebagai ketua pegawai eksekutif, pengerusi eksekutif dan pengerusi dalam syarikat korporat melebihi perbelanjaan dan keperluan keluarganya.

“Maka saya berazam atas nasihat bapa saya yang juga seorang mudir atau pengetua sekolah agama di Bagan Datuk untuk menyalurkan lebihan pendapatan saya itu kepada orang yang memerlukan melalui amal jariah, sedekah, infak, wakaf bagi tujuan kebajikan dan keagamaan dalam Yayasan Akalbudi.

“Dana Yayasan Akalbudi adalah daripada pendapatan peribadi saya serta elaun yang saya peroleh daripada aktiviti urus niaga korporat berkenaan,” jelasnya.

Selain itu, Ahmad Zahid berkata beliau memperoleh dividen daripada syarikat berkenaan untuk dimasukkan dalam tabung yayasan dan menjalankan urus niaga pasaran saham sama ada dalam saham blue chip atau saham disenaraikan dan saham tawaran permulaan awam (IPO) bagi memperoleh pendapatan.

Ahmad Zahid berdepan 47 pertuduhan dengan 12 daripadanya melibatkan pecah amanah, lapan pertuduhan rasuah dan 27 pertuduhan pengubahan wang haram, membabitkan berpuluh-puluh juta ringgit dana milik Yayasan Akalbudi.

Pada 24 Januari lepas, mahkamah memerintahkan Ahmad Zahid membela diri terhadap kesemua pertuduhan selepas pihak pendakwaan berjaya membuktikan kes prima facie.

Perbicaraan sedang berlangsung di hadapan Hakim Datuk Collin Lawrence Sequerah. – Bernama


Caruman KWSP majikan 20 peratus mampu tingkat aliran kewangan negara

Oleh Zuhayati Yazid

BANGI, 12 Syawal 1444H, Rabu – Cadangan supaya kadar caruman Kumpulan Wang Simpanan Pekerja (KWSP) daripada majikan dinaikkan kepada 20 peratus berbanding 13 peratus ketika ini mampu meningkatkan aliran kewangan negara jika dilihat dari sudut positif.

Pensyarah Universiti Keusahawanan Koperasi Malaysia (UKKM), Prof Madya Abu Sofian Yaacob berkata, langkah berkenaan mampu mengurangkan kebergantungan kerajaan kepada pekerja luar sekali gus menyebabkan aliran keluar kewangan negara juga berkurangan.

“Ini memberi peluang kepada pekerja tempatan untuk bekerja di tempat sendiri tanpa perlu menggunakan khidmat tenaga asing.

“… dari skop lebih luas, aliran kewangan negara juga akan bertambah dan berkitar dalam negara sahaja menyebabkan nilai mata asing juga meningkat,” katanya kepada Ismaweb.net, hari ini.

Beliau berkata demikian mengulas mengenai cadangan Perdana Menteri, Datuk Seri Anwar Ibrahim mengenai kadar caruman KWSP bahagian majikan yang dinaikkan kepada 20 peratus.

Kata Anwar, cadangan berkenaan sudah dikemukakan, tetapi belum dibawa ke mesyuarat Jemaah Menteri.

Prof Madya Abu Sofian menyifatkan cadangan itu – jika dilaksana – sebagai perkongsian rezeki daripada majikan kerana memberi simpanan yang lebih besar kepada pekerja.

“Bayangkan bagi pekerja yang muda dan masih boleh bekerja dalam tempoh 20 tahun lagi, mereka akan menerima simpanan yang besar apabila caruman dinaikkan kepada 20 peratus,” katanya.

Malah, penambahan caruman berkenaan juga dilihat sebagai menggantikan semula simpanan yang dikeluarkan ketika pandemik COVID-19, baru-baru ini.

Bagaimanapun beliau melihat cadangan itu bukan muktamad yang perlu dipatuhi setiap majikan di negara ini.

Hal ini boleh dibincangkan mengikut kemampuan syarikat masing-masing terutama melibatkan perusahaan mikro, kecil dan sederhana (PMKS).

“Sekiranya syarikat tidak mampu menaikkan caruman sehingga 20 peratus mungkin mengikut kesesuaian syarikat iaitu dinaikkan kepada 13 peratus atau lebih lagi,” katanya.


Cuaca panas di London ancam nyawa penduduk

LONDON, 18 Zulhijjah 1443H, Isnin — Pejabat Meteorologi United Kingdom (UK) berkata, nyawa orang ramai terancam kerana suhu boleh mencecah 40 darjah Celsius (104F) awal minggu depan.

Ia mengeluarkan amaran panas melampau merah pertamanya untuk beberapa bahagian negara termasuk London dan Manchester, menyifatkan amaran itu sebagai ‘situasi yang sangat serius.’

“Sekiranya orang ramai mempunyai saudara atau jiran yang terdedah, inilah masanya untuk memastikan mereka mengambil langkah yang sesuai untuk dapat menghadapi cuaca panas kerana jika ramalan seperti yang kita fikirkan akan berada di kawasan amaran merah, maka nyawa orang ramai terancam,” kata jurucakap Met Office, Grahame Madge.

Agensi Keselamatan Kesihatan UK juga meningkatkan amaran kesihatan habanya daripada peringkat tiga kepada peringkat empat – bersamaan dengan ‘kecemasan negara.’

Sementara itu, para penumpang di London dinasihatkan supaya tidak menggunakan rangkaian pengangkutan bandar itu melainkan untuk ‘perjalanan penting’, di tengah-tengah gelombang panas yang terik merentasi Eropah barat.

“Disebabkan cuaca panas luar biasa yang dijangka minggu depan, pelanggan hanya boleh menggunakan rangkaian pengangkutan London untuk perjalanan penting,” kata Ketua Pegawai Operasi Transport for London (TfL), Andy Lord.

Sekatan kelajuan sementara akan diperkenalkan kepada perkhidmatan tiub dan kereta api London untuk memastikan semua orang selamat, tambah Lord, menggesa pelancong untuk membawa air pada setiap masa.

Suhu yang sangat panas boleh merosakkan talian kuasa dan peralatan isyarat.

TfL berkata, ia akan cuba memastikan perkhidmatan berjalan lancar dan menggunakan pemeriksaan yang dipertingkatkan untuk mengurangkan kesan haba melampau.

Pemeriksaan suhu trek biasa akan dilakukan untuk mengelakkannya daripada bengkok atau lekuk, kata TfL dalam satu kenyataan.

Rangkaian itu juga akan memeriksa unit penyaman udara di seluruh rangkaian Tube dan sistem penyejukan udara pada bas dua tingkat di ibu negara.

Pemandu kenderaan juga digalakkan untuk tidak memandu semasa Musim Panas. – Agensi


Terus mengganas, Zionis robohkan kawasan perlindungan Palestin

TUBAS, 21 Jamadilakhir 1442H, Rabu – Rejim pengganas Israel pagi tadi merobohkan khemah dan struktur lain di komuniti Khirbet Humsa al-Fouq di Tenggara Kota Tubas, dekat utara Lembah Jordan.

Sumber tempatan mengesahkan bahawa rejim Zionis telah mengepung komuniti itu sebelum menyerbu dan memusnahkan khemah serta bangunan milik Palestin.

Malam semalam, rejim Zionis menghalang aktivis daripada membina tempat perlindungan dari cuaca sejuk di kawasan gurun untuk kira-kira 85 orang penduduk.

Pemusnahan khemah itu dikutuk oleh Perdana Menteri, Mohammad Shtayyeh yang menyifatkannya sebagai satu keganasan yang dirancang membabitkan pembersihan etnik.

Lembah Jordan adalah kawasan barat di sepanjang Sungai Jordan, yang juga tempat tinggal sekitar 65,000 penduduk Palestin serta merangkumi 30 peratus daripada Tebing Barat.

Sejak tahun 1967, ketika rejim Zionis menduduki Tebing Barat, Israel telah memindahkan sekurang-kurangnya 11,000 penduduk Yahudi ke Lembah Jordan.

Rejim Zionis juga telah menetapkan sekitar 46 peratus dari Lembah Jordan sebagai zon ketenteraan tertutup sejak awal penjajahan pada bulan Jun 1967.

Mereka juga telah menggunakan alasan latihan ketenteraan untuk pembersihan etnik dan menyekat pembangunan Palestin di kawasan itu. – Agensi


11 maut, 13 cedera runtuhan salji di Pakistan

MUZAFFARABAD, 8 Zulkaedah 1444H, Ahad – Sekurang-kurangnya 11 maut manakala 13 lagi cedera dalam runtuhan salji di utara Pakistan pada Sabtu.

Agensi pengurusan bencana negara itu berkata, kejadian tersebut berlaku berhampiran ‘shounter pass’ yang menghubungkan wilayah Gilgit-Baltistan dengan Kashmir.

“Mayat mangsa telah ditemui,” katanya dalam satu kenyataan, sambil menambah mangsa yang cedera, termasuk seorang kanak-kanak, dibawa ke hospital tempatan di mana mereka dilaporkan kritikal.

Keadaan cuaca buruk menghalang operasi menyelamat dan menyukarkan akses ke lokasi terpencil.

Pakistan – yang dalam beberapa tahun kebelakangan ini menghadapi rekod hujan monsun dan pencairan glasier di pergunungan utara – antara 10 negara teratas yang berisiko menghadapi bencana alam akibat perubahan iklim.

Perdana Menteri Pakistan, Shehbaz Sharif dalam satu kenyataan berkata, insiden seperti itu semakin meningkat di negara berkenaan akibat kesan perubahan iklim.

Berikutan itu, beliau menggesa masyarakat antarabangsa untuk menunaikan tanggungjawabnya bagi menyelamatkan negara membangun yang menghadapi cabaran ekonomi daripada kesan buruk perubahan iklim. – Agensi


Polis Labuan buka kertas siasatan kes bantah laungan azan

LABUAN, 16 Rejab 1442H, Ahad – Polis Labuan telah membuka kertas siasatan berkaitan tiga laporan polis berhubung hantaran melalui aplikasi Facebook membantah laungan azan di Masjid Sultan Muhammad V.

Pemangku Ketua Polis Labuan DSP Mohd Ibrahim Mohd Ghani berkata, siasatan telah dimulakan dari pelbagai sudut bagi menyelesaikan isu sensitif berkenaan.

“Kita mengambil berat kepada laporan yang dibuat berkaitan hantaran di platform sosial media itu yang menyentuh sensitiviti umat Islam.

“Difahamkan, akaun Facebook itu adalah palsu, namun usaha sudah dimulakan mendapatkan butiran pemilik akaun itu melalui bantuan Suruhanjaya Komunikasi Multimedia (SKMM),” katanya kepada Bernama hari ini.

Umno bahagian Labuan telah membuat laporan polis pada Sabtu terhadap pemilik akaun Facebook Jason Ho yang memuat naik hantaran membantah laungan azan menggunakan pembesar suara, serta ugutan yang berbau perkauman.

Laporan polis terhadap hantaran yang boleh menjejaskan keharmonian kepelbagaian kaum dan agama itu, dibuat Setiausaha Umno Bahagian Labuan Dzulfaizal Ab. Manan di balai polis Labuan.

Turut membuat laporan polis pada hari yang sama ialah, Pergerakan Pemuda UMNO Bahagian Labuan yang diketuai Ketuanya Musa Basman.

Menurut Dzulfaizal dan Musa, laporan itu dibuat sebagai tanda sokongan kepada Jawatankuasa Masjid Sultan Muhammad V (yang membuat laporan pada 26 Feb) mahukan pemilik Facebook berkenaan disiasat.

“Individu itu telah memuat naik hantaran di halaman Facebook Masjid Sultan Muhammad V, yang mendakwa laungan azan solat lima waktu telah menganggu ketenteraman.

“Apa yang dinyatakan individu berkenaan adalah sesuatu yang tidak wajar, kerana selama ini di Labuan tidak pernah wujud masalah bantahan berkaitan laungan azan” kata Dzulfaizal.

Lebih mengejutkan lagi katanya, mesej dari individu berkenaan juga mengandungi unsur ugutan dan berbaur penghinaan terhadap agama Islam, dengan tuduhan yang melampau.

“Individu itu telah mendakwa bahawa ‘Islam is fake’, penganas dan sebagainya. Kenapa perlu dikatakan agama kami membawa kebencian dan keganasan?,” katanya.

Dzulfaizal yang juga Pengerusi Majlis Perwakilan Penduduk Labuan, menyifatkan individu terbabit sebagai tidak menghormati agama Islam, yang merupakan agama rasmi Persekutuan yang jelas termaktub dalam perlembagaan, sambil meminta agar perkara ini dapat disiasat dengan segera.

“Sekiranya pemilik akaun Facebook itu adalah samaran, kami berharap agensi yang berkaitan khususnya SKMM, dapat bertindak dan mengesan individu tersebut untuk tindakan selanjutnya,” katanya. – Bernama


Palestin desak ICC percepat siasatan Israel

RAMALLAH, 3 Rejab 1442H, Isnin – Kementerian Luar Palestin mendesak Mahkamah Jenayah Antarabangsa (ICC) segera membuka siasatan berhubung kejahatan negara pengganas Israel terhadap rakyat negara itu.

Kementerian itu berkata, pihak berkuasa Israel dan peneroka haram telah meningkatkan serangan mereka terhadap rakyat Palestin, harta benda dan tempat suci mereka.

Tindakan itu bagi mencapai tujuan mereka ‘Mengyahudikan Baitulmaqdis’ dan mengasingkannya dari persekitaran warga Palestin.

“Israel berusaha untuk aneksasi wilayah C di bawah kawalan Israel di Tebing Barat mengikut Perjanjian Oslo dan mengosongkannya daripada kehadiran warga Palestin,” katanya dalam satu kenyataan, semalam.

Kementerian juga meminta masyarakat antarabangsa dan kumpulan hak asasi manusia mengambil langkah yang diperlukan ‘bagi menghentikan serangan Israel serta mengenakan sekatan ke atas Israel.’

Pada 5 Februari lalu, ICC memutuskan bahawa pihaknya memiliki bidang kuasa mengenai jenayah di wilayah yang dijajah di Tebing Barat dan Semenanjung Gaza. – Agensi


Kebun haram: Hak bangsa Melayu sebagai tuan tanah makin terhakis

BANGI, 21 Muharram 1442H, Rabu – Kes pencerobohan tanah kerajaan negeri secara haram di Raub seolah-olah siri penjarahan tanah yang dilakukan secara terancang dan tersusun.

Dengan kata lain, perkara itu adalah bentuk penjajahan di era baru yang sedang berlaku di negara ini, dakwa Naib Yang Dipertua Ikatan Muslimin Malaysia (ISMA) Kuantan, Muhammad Sabri Muda.

“Bagi kita bangsa Melayu dan beragama Islam merupakan tuan tanah kepada negara ini seharusnya berasa terancam dengan apa yang berlaku.

“Hak keistimewaan yang telah diberikan kepada kita sebagai tuan tanah semakin hari semakin terhakis. Tanah Rizab Melayu di Kuala Lumpur hanya tinggal 12 peratus dan di Pulau Pinang sudah sifar.

“Begitu juga di negeri-negeri lain menunjukkan Tanah Rizab Melayu semakin berkurangan. Cuba bayangkan 50 tahun akan datang, apa yang akan berlaku kepada tanah air kita,” katanya ketika dihubungi Ismaweb.net hari ini.

Sehubungan itu, beliau menggesa kerajaan negeri Pahang bertegas dalam isu berkenaan dan tidak sesekali berkompromi dengan desakan mereka melalui badan bukan kerajaan (NGO) dan parti politik untuk menghalalkan pencerobohan itu.

Muhammad Sabri percaya sekiranya kerajaan mengalah dengan desakan mereka, akan berlaku banyak lagi siri-siri tuntukan dan desakan selepas ini.

“Tidak mustahil slogan yang sentiasa dilaungkan selama ini Malaysia Tanah Airku akan menjadi Malaysia Tanah Air Milik Orang.

“Sebagaimana yang difahami, tanah adalah salah satu rukun kepada pembinaan sebuah negara. Sekiranya tanah yang dipijak ini dijarah secara rakus dan sudah menjadi milik orang, maka sedarlah kita bahawa kita sedang dijajah dan negara kita bakal lenyap daripada peta dunia.

“Jika sekiranya kita tidak sedar dan tidak buat sesuatu, tidak mustahil apa yang berlaku kepada negara jiran kita Singapura akan berlaku kepada negara kita suatu hari nanti. Tanah yang asalnya milik kita tetapi hari ini sudah menjadi milik bangsa asing,” katanya.

Muhammad Sabri turut percaya isu berkenaan mungkin akan menjadi seperti yang berlaku di Palestin hari ini yang mana sebuah negara berdaulat tetapi hari ini sudah lenyap daripada peta dunia.

“Penjarahan tanah yang dilakukan oleh Yahudi secara terancang dan tersusun sehingga mereka berjaya menguasai hampir keseluruhan tanah dan membentuk sebuah negara baru iaitu Israel di bumi Palestin,” katanya.

Sebelum ini dilaporkan pencerobohan tanah kerajaan di Raub membabitkan tanah seluas lebih 4,400 hektar dan ia sudah berlaku lebih 40 tahun tanpa sebarang tindakan diambil pihak berkuasa.

Susulan itu, 1 Ogos lalu, kerajaan Pahang mula bertindak tegas untuk menangani kegiatan pengusaha durian itu dengan mengeluarkan notis pengosongan tanah kebun dan pajakan kepada penceroboh terbabit.

Bagaimanapun, penceroboh berkenaan berjaya mendapat Perintah Pergantungan Sementara daripada Mahkamah Tinggi Kuantan terhadap notis itu pada 28 Ogos lalu.


Muhyiddin, Abdul Hadi adakan pertemuan perkukuh kerjasama PN

BANGI, 30 Safar 1444H, Selasa – Kerjasama antara parti dalam Perikatan Nasional (PN) nampaknya semakin kukuh dengan pertemuan Presiden Parti Pribumi Bersatu Malaysia (Bersatu), Tan Sri Muhyiddin Yassin and Presiden PAS, Tan Sri Abdul Hadi Awang selama dua jam malam tadi.

Dalam catatan di Facebook hari ini, Muhyiddin berkata, mereka telah bersetuju dalam beberapa isu untuk memperkukuh PN sebagai persiapan menghadapi Pilihan Raya Umum ke-15 (PRU15).

Pertemuan itu turut dihadiri Naib Presiden PAS, Datuk Seri Dr Ahmad Samsuri Mokhtar dan Timbalan Presiden Bersatu, Datuk Seri Ahmad Faizal Azumu bersama Naib Presidennya, Datuk Dr Radzi Jidin.

Pertemuan itu berlangsung di kediaman Muhyiddin.

“Alhamdulillah. Perbincangan selama dua jam malam tadi yang amat bermakna. Banyak perkara dipersetujui untuk memperkukuhkan PN (Perikatan Nasional) dalam menghadapi PRU15,” kata Muhyiddin.

Terdapat cakap-cakap awal minggu lalu bahawa Abdul Hadi telah bertemu dengan rakan sejawatannya dari UMNO, Datuk Seri Dr Ahmad Zahid Hamidi baru-baru ini untuk melihat sama ada terdapat peluang menghidupkan semula hubungan Muafakat Nasional (MN) yang semakin pudar antara kedua parti.

Laporan media menyebut pertemuan tersebut berlangsung Sabtu lalu dan keputusan perbincangan itu bakal dibawa ke Mesyuarat Majlis Tertinggi (MKT) UMNO 30 September ini.

Muhyiddin kemudian menyatakan bahawa beliau mahu bertemu Abdul Hadi untuk mengetahui apa yang berlaku.

MN ialah kerjasama longgar antara UMNO dan PAS yang dibentuk selepas pilihan raya umum lalu untuk mengukuhkan perpaduan parti politik Melayu dan Islam.

Bagaimanapun, PAS kemudiannya menyertai gabungan PN pada 2020, yang ketika itu dianggotai Bersatu, Sabah STAR, SAPP dan Gerakan.

Ini menimbulkan kemarahan UMNO kerana parti itu sentiasa melihat Bersatu sebagai parti saingan Melayu utamanya selepas PAS.


Berfikir semula tentang Merdeka: Negara bangsa atau negara tamadun?

SETELAH 63 tahun Merdeka, integrasi nasional masih lagi gagal dicapai.

Perpaduan antara rakyat semakin berpecah belah.

Hasrat melahirkan sebuah negara bangsa beridentitikan “multikultural” gagal menyelesaikan krisis antara kaum.

Solusi ini hanya menimbulkan masalah-masalah kaum yang lebih ekstrim. Setiap kaum ibarat duduk dalam “negara” sendiri dan gagal untuk berintegrasi. Mengapa?

2) Masalah utama adalah pada mengembalikan semula identiti asal “tanah ini”.

Setelah ribuan tahun Tanah ini dicabut identiti asal “Melayu” nya sedikit demi sedikit akibat penjajahan.

Sebuah negara Bangsa Baru bernama Malaysia dicipta pasca kolonialisme.

Hasrat mengabungkan bekas-bekas tanah jajahan British terangkum dalam sebuah “grand strategy” The Greater Malaya seperti yang tercatat dalam lipatan sejarah.

3) Antara hasrat besar strategi ini adalah membentuk sebuah “negara bangsa baru” bernama Malaysia yang mempunyai identiti baru, dengan meleburkan identiti asal setiap warganegara.

Dalam negara baru ini tiada lagi Melayu, Cina, India, dan lain-lain tetapi yang ada hanya Bangsa Malaysia.

Nampak seperti baik hasratnya. Tetapi apakah identiti baru yang hendak dibentuk?

4) Berbahasa dalam bahasa Inggeris, bersekolah melalui sistem pendidikan inggeris, berkongsi cita rasa inggeris, berminda inggeris, identiti baru yang dibentuk ini adalah identiti “anglophile”.

Walaupun pada nama beliau seorang Melayu, namun cara fikir, tidak tumpah seperti seorang Inggeris.

Maka berjayalah hasrat penjajah untuk kekal “menjajah” melalui proksi-proksinya.

5) Kelompok ini menguasai segenap sudut pemerintahan negara.

Tetapi ironinya mereka menubuhkan parti-parti beridentitikan kaum untuk mengaut undi dan sokongan rakyat yang dahagakan identiti asal mereka ini dikekalkan dan dipelihara.

6) Masalah perkauman tidak boleh dirawat dgn sekadar bahagikan kerusi di Parlimen sahaja, atau hapuskan sekolah vernakular.

Naratif identiti rakyat harus diikat dalam satu naratif identiti yang sama.

7) Di sini kita dapat lihat dua bentuk esktrem yang lahir daripada fahaman tentang Bangsa di Malaysia, “Rasis” dan juga “tolak semua identiti”.

8) Hal ini sangat bercanggahan dengan fitrah asasi manusia.

Manusia secara sosialnya memerlukan sesuatu untuk disandarkan sebagai satu identiti.

Apabila tiada identiti, maka hidupnya tiada tujuan dan menjadi satu entiti tanpa jati diri.

9) Salah faham ini timbul, apabila sebahagian rakyat memandang negara ini sebagai “negara bangsa” dan bukannya “negara tamadun”.

Apa bezanya?

10) Negara Bangsa adalah terbina daripada bangsa “buatan”. Lebur semua identiti jadi “satu identiti” tanpa agama dan bangsa.

11) Negara Tamadun pula negara yang terbina daripada proses sosialiasi mengambil kira naratif sejarah bangsa semulajadi yang ada di sesuatu kawasan.

Seperti sebahagian daripada Negara China dan India.

12) Sebagai contoh, jika anda berhijrah ke China, atau India dan mahu berpartisipasi dalam politik dan mendapat hak kerakyatan, adakah anda perlu menerima prinsip-prinsip negara terbabit?

Seperti berbahasa Cina, berbudaya Cina dan sebagainya.

13) Ya anda perlu. Begitu juga dengan negara ini.

Sejak ribuan tahun negara ini adalah negara tamadun yg memiliki identiti kebangsaan Melayu.

Tidak jadi masalah jika anda datang sebagai orang dagang untuk berniaga dan kemudian pulang semula ke negara asal.

14) Tetapi jika anda hendak mendapat hak yg sama sebagai seorang rakyat, dan berpartisipisasi dalam politik, anda perlu menerima prinsip asas negara ini, iaitu menerima kebangsaan Melayu.

15) Dari situ termeterainya ikatan sosial yang menjadi prasyarat kerakyatan awal. Namun hari ini, sebahagian besar bangsa yang datang ke negara ini, masih lagi membawa acuan “superiority” bangsa asal.

16) Di satu ekstrem ada yg mengatakan bahawa negara ini adalah “tanah Chola” dan wilayah ke 19 China.

Di satu ekstrem lagi, mengatakan bahawa ini adalah negara bangsa tanpa identiti dan agama.

Kedua-duanya bekerjasama utk meruntuhkan prinsip asas “Negara Tamadun” ini iaitu Kebangsaan Melayu.

17) Di bawah Kebangsaan Melayu, hak anda sebagai seorang warganegara akan dibela, sama taraf dan tiada diskriminasi dan superiority selagi anda setuju utk mendokong prinsip-prinsip asas warganegara.

18) Anda bebas menjadi seorang India, Cina dan sesiapa sahaja, identiti anda terbela dan tidak perlu dileburkan di bawah Kebangsaan Melayu.

Konsep Negara Tamadun Melayu ini, bukan konsep superiority atau “bangsa terpilih” dan peleburan identiti seperti yg anda lihat di China, India dan Amerika Syarikat.

19) Atas kerangka inilah, Melaka membina ketamadunan suatu masa dahulu dan memayungi berbilang bangsa dan identiti dalam satu negara.

Konsep memayungi tidak sama dgn konsep menekan, menghapuskan, atau menjarah. Memayungi adalah “custodian”, pelindung kepada setiap warganegara.

Saya percaya negara kita akan kekal aman makmur jika naratif kebangsaan Malaysia berteraskan identiti Melayu ini dikembalikan semula dan diperkukuhkan untuk kesejahteraan bersama. Inilah identiti asal Tanah ini.

Tanah Melayu, sebuah negara Tamadun bukannya negara Bangsa.

Asyraf Farique
Pegawai Penyelidik IRIS Institute
Editor Fokus


Russia terus bedil bom walau setuju laksana gencatan senjata

LVIV, 2 Syaaban 1443H, Sabtu – Pemindahan penduduk di pelabuhan Mariupol terpaksa ditangguhkan selepas Russia gagal mematuhi gencatan senjata.

Terdahulu, Russia bersetuju memberi laluan kepada rakyat Ukraine meninggalkan pelabuhan Mariupol di tenggara negara ini dalam tempoh masa lima jam.

Bagaimanapun, pegawai tempatan dalam kenyataan memaklumkan, pertempuran berlaku di wilayah Zaporizhzhia apabila tentera Russia terus membedil bom menyebabkan orang ramai panik dan ketakutan.

Kenyataan itu menambah, pihaknya kini sedang berunding dengan pihak Russia bagi mengesahkan gencatan senjata di sepanjang keseluruhan laluan pemindahan.

Sebelum ini Russia sendiri memaklumkan untuk melakukan gencatan senjata bagi memberi peluang kepada orang awam menyelamatkan diri.

Sementara itu, Ketua Pentadbiran Tentera Wilayah Donestsk, Pavlo Kirilenko mengesahkan, gencatan senjata berlaku jam 9 pagi.

Kerajaan Ukraine memaklumkan rancangannya untuk memindahkan kira-kira 200,000 penduduk dari Mariupol dan 15,000 lagi dari Volnovakha bagi mencari perlindungan.

Manakala, Pasukan Palang Merah menjadi penjamin kepada gencatan senjata berkenaan.

Orang awam akan dipindahkan menggunakan bas dari tiga lokasi termasuk kenderaan persendirian. – Agensi


Pakistan tangkap lima rakyat kerja di Israel

ISLAMABAD, 17 Zulhijjah 1444H, Khamis – Lima rakyat Pakistan ditahan selepas disahkan bekerja di negara haram Israel – satu tindakan yang melanggar undang-undang negara Asia Selatan itu.

Berikutan tiada hubungan diplomatik kedua-dua negara, Pakistan mengharamkan rakyat mengunjungi Israel termasuk bekerja di sana.

Jurucakap Agensi Penyiasatan Persekutuan (FIA), Abdul Ghafoor memberitahu Arab News bahawa operasi untuk menangkap lima suspek dimulakan bulan lalu selepas pihak berkuasa mengesan kiriman wang dan menemui bukti bahawa mereka bekerja di negara haram itu sejak beberapa tahun lalu.

Menurut FIA, mereka telah membuat kiriman wang ke Pakistan melalui perkhidmatan pemindahan wang Western Union.

“Suspek dipercayai bekerja sebagai pembantu dan pencuci kereta di Tel Aviv dan hampir empat hingga tujuh tahun bekerja di sana,” kata jurucakap tersebut.

Kesemua suspek yang ditahan berasal dari daerah Mirpur Khas di selatan wilayah Sindh dan telah didakwa kerana melanggar Akta Pasport Pakistan 1974 dan Ordinan Emigrasi 1979.

Suspek juga dipercayai membayar AS$1,090 (RM5,068) hingga AS$1,453 (RM6,756) seorang kepada ejen Israel yang membawa mereka memasuki negara haram itu melalui lapangan terbang Jordan dengan menggunakan visa Schengen. – Agensi


Pulihkan trauma, latihan bola sepak untuk mangsa gempa bumi Turkiye

ANKARA, 6 Zulkaedah 1444H, Jumaat – Jurulatih bola sepak – antara mangsa gempa bumi Turkiye-Syria – mengambil inisiatif menyediakan latihan sukan kepada anak-anak di penempatan sementara Teknokent, pusat bandar Malatya, tenggara Turkiye.

Jurulatih Perkhidmatan Belia dan Sukan, Savas Gunay memberitahu, dia ditempatkan di penempatan sementara tersebut sejak beberapa bulan lalu selepas kediamannya musnah teruk akibat gempa.

Katanya, dia sedaya upaya menggembirakan kanak-kanak yang menjadi mangsa gempa dengan aktiviti berfaedah termasuk memberi peluang menjalani latihan bola sepak.

“Kami membahagikan kanak-kanak dengan kumpulan dan mengajar teknik asas infrastruktur bola sepak.

“Selain latihan kami juga menghantar anak-anak ini menyertai pertandingan,” katanya.

Sementara itu, seorang jurulatih, Hakan Koc berkata, pihaknya berhasrat untuk menganjurkan pertandingan bola sepak untuk kanak-kanak berkenaan dengan melibatkan penyertaan pengurus bola sepak terkenal Turkiye, Fatih Terim.

Penganjuran pertandingan itu bukan sekadar memberi semangat kepada kanak-kanak tetapi memberikan pengalaman baharu kepada mereka.

Malah, melalui pertandingan berkenaan ia bukan sahaja mampu memberi terapi, tetapi boleh dijadikan platform untuk mencungkil bakat dalam dunia bola sepak Turkiye.

Sehingga kini lebih 50,00 penduduk terkorban dan lebih 107,200 cedera dalam gempa bumi yang melanda selatan Turkiye pada 6 Februari lalu. – Agensi


Palestin rayu bina semula Gaza, tamatkan keganasan Israel

GAZA, 11 Muharam 1444H, Selasa – Pihak berkuasa Palestin menggesa untuk membina semula wilayah tepi laut dan menamatkan sekatan serta keganasan selama 15 tahun negara haram Israel.

Gesaan itu dibuat sehari selepas gencatan senjata yang diusahakan oleh Mesir dikuat kuasakan bagi menamatkan tiga hari serangan udara Israel ke atas Gaza dan serangan balas roket.

Menurut Kementerian Kesihatan, sekurang-kurangnya 45 rakyat Palestin terbunuh dan lebih 360 lagi cedera dalam serangan Israel.

“Pencerobohan terbaharu menyebabkan 18 unit rumah musnah, 71 lagi boleh didiami dan 1,675 sebahagiannya rosak,” kata Timbalan Menteri Kerja Raya dan Perumahan, Naji Sarhan pada sidang media di Gaza City.

Beliau berkata, kementeriannya tidak menerima dana yang dicagarkan untuk membina semula sekitar 2,200 unit rumah yang musnah akibat serangan Israel ke atas Gaza tahun lepas.

“Kos membina semula unit perumahan ini dianggarkan sekitar AS$100 juta,” katanya.

Jurucakap kerajaan, Salama Marouf menggesa untuk menamatkan dasar hukuman kolektif Israel terhadap penduduk Gaza.

“Kami merayu kepada masyarakat antarabangsa untuk menarik balik sekatan yang dikenakan ke atas Gaza,” katanya.

Rumah kepada 2.3 juta penduduka Gaza terumbang-ambing di bawah sekatan Israel yang melumpuhkan sejak 2007, menjejaskan kehidupan di wilayah tepi laut.

Ghazi Hamad dari Kementerian Pembangunan Sosial berkata, serangan Israel baru-baru ini telah memburukkan lagi keadaan kemanusiaan yang sudah sukar di Gaza. – Agensi


KKM tambah 5 ambulans untuk HTAR

SHAH ALAM, 8 Zulhijjah 1442H, Ahad – Kementerian Kesihatan (KKM) telah menambah lima lagi ambulans untuk Hospital Tengku Ampuan Rahimah (HTAR) Klang, kata pengarah hospital berkenaan, Dr Zulkarnain Mohd Rawi.

Menerusi laman Facebook HTAR, beliau berkata, tambahan itu berikutan keadaan darurat pada masa sekarang membabitkan penggunaan ambulans yang sangat tinggi atau disifatkan beliau sebagai ‘luar biasa’.

“Panggilan yang diterima sangat banyak. Permintaan mengatasi keupayaan sedia ada,” katanya.

Dr Zulkarnain mengulas demikian susulan laporan sebuah portal dalam talian bahasa Inggeris semalam (17 Julai), yang mendakwa Ahli Parlimen Klang, Charles Santiago sebagai berkata, dua individu dari kawasannya gagal mendapatkan ambulans untuk menerima rawatan COVID-19 di HTAR.- Bernama


Agong sanjung tinggi, hargai pengorbanan anggota bomba

KUALA LUMPUR, 22 Ramadan 1442H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan Selamat Hari Anggota Bomba Sedunia 2021 kepada seluruh anggota Jabatan Bomba dan Penyelamat Malaysia (JBPM) atas jasa, khidmat dan bakti kepada negara dan masyarakat.

Seri Paduka Baginda turut menzahirkan ucapan tahniah dan terima kasih kepada seluruh anggota JPBM kerana melaksanakan tugas dengan berani dan penuh dedikasi dalam memberikan khidmat yang terbaik kepada masyarakat.

“Seri Paduka Baginda menyanjung tinggi dan menghargai pengorbanan seluruh anggota Bomba dan Penyelamat Malaysia yang memikul tugas dan tanggungjawab tanpa mengira masa dan penat lelah,” menurut kenyataan yang dikeluarkan Istana Negara menerusi Facebook hari ini,

Al-Sultan Abdullah turut menghargai bantuan khidmat yang diberikan oleh pasukan bomba di barisan hadapan bersama-sama petugas lain dalam usaha mengekang penularan COVID-19 di negara ini.

Hari Anggota Bomba Sedunia disambut pada 4 Mei setiap tahun. – Bernama


Pilihan raya PBT perlu ditolak secara konsisten: ISMA

BANGI, 25 Zulkaedah 1441H, Jumaat – Gerakan Islam sederhana Ikatan Muslimin Malaysia (ISMA) secara konsisten menolak pelaksanaan sistem pilihan raya kerajaan tempatan.

Presidennya, Haji Aminuddin Yahaya membangkitkan perkara itu setelah ia kembali diperkatakan oleh Menteri Perumahan dan Kerajaan Tempatan (KPKT), Zuraida Kamaruddin yang menetapkan sasaran untuk membentangkan usulnya di Parlimen.

“Kita konsisten dengan pendirian kita untuk menolak sistem pilihan raya PBT dilaksanakan,” katanya dalam hantaran di Facebook beliau, hari ini.

Dalam hantaran sama, Haji Aminuddin turut berkongsi artikel beliau pada tahun lalu berkenaan masalah pelaksanaan pilihan raya berkenaan.

Menerusi artikel itu, beliau yakin PBT pasti dikuasai secara langsung atau tidak langsung oleh DAP sekiranya sistem pilihan raya kerajaan tempatan berjaya diadakan.

“Timbul persoalannya di sini, adakah kita reda dengan langkah halus menggantikan ketua-ketua PBT kepada ahli politik terutamanya dari DAP? Dan apakah jaminan PBT yang dikuasai oleh mereka ini tidak akan bertindak sewenang-wenangnya terutamanya dalam isu-isu maksiat dan yang menyentuh sensitiviti masyarakat?

“Kita semua kenal bahawa DAP memang terkenal dengan provokasi yang berkaitan dengan sensitiviti masyarakat,” dakwanya.

Selain itu, beliau turut mengingatkan semua pihak untuk tidak memandang remeh agenda DAP yang mahu melaksanakan pilihan raya PBT berbanding sistem sekarang iaitu jawatan yang dipertua (YDP) dan datuk bandar melalui sistem lantikan dari kalangan penjawat awam.

Dakwanya, jika pilihan raya PBT dilaksanakan, maka institusi PBT akan dicemari dengan campur tangan politik kepartian kerana semestinya parti-parti politik akan masuk bertanding.

“Akhirnya, jawatan-jawatan PBT akan menjadi seperti ADUN dan Ahli Parlimen yang direbut-rebut oleh politikus. Jadi, semakin menebal dan pekatlah cengkaman politik kepartian di negara kita. Selain sistem ini merugikan kita, sebenarnya ada mudarat yang lebih besar kerana DAP punyai agenda dan misi yang sangat besar,” dakwanya.

KPKT menetapkan sasaran untuk membentangkan usul pilihan raya kerajaan tempatan dalam sidang Dewan Rakyat, pada pertengahan 2021.

Zuraida berkata, sejak 2018 sehingga kini, pihak kementerian masih dalam penyediaan kertas Kabinet dan membentuk dua jawatankuasa berkaitan pilihan raya itu.

Menurutnya, jawatankuasa polisi terdiri daripada pegawai dan agensi kerajaan untuk mempertimbangkan isu berkenaan perundangan, implikasi kewangan dan kaedah serta mekanisme pelaksanaan.


Hamas bakal adakan pemilihan sebelum pilihan raya Palestin

BAITULMAQDIS, 11 Jamadilakhir 1442H, Ahad – Pergerakan Perjuangan Islam Palestin (Hamas) merancang untuk mengadakan pemilihan dalaman, pada masa sama mempersiapkan gerakan itu untuk pilihan raya umum, lapor Anadolu Agency.

Memetik laporan sumber, Anadolu Agency mengatakan bahawa Majlis Syura Hamas menolak usul untuk menunda pemilihan gerakan selama beberapa bulan bagi mempersiapkan diri menjelang pilihan raya umum.

Jumaat lalu, Pihak Berkuasa Palestin (PA), Pertubuhan Pembebasan Palestin (PLO) dan Presiden Fatah, Mahmoud Abbas mengeluarkan keputusan yang memerintahkan Jawatankuasa Pemilihan untuk mengadakan Pilihan Raya Parlimen pada 22 Mei, Pilihan Raya Presiden pada 31 Julai dan Majlis Nasional Palestin pada 31 Ogos.

Sumber berkata, Hamas sudah memulakan persiapannya untuk pemilihan dalaman, dengan menyatakan bahawa ia dijangka selesai pada 25 Februari.

Sumber lain memberitahu MEMO bahawa tahanan Hamas di dalam penjara Israel sudah selesai menjalankan pemilihan mereka.

Bagaimanapun, sumber itu tidak mendedahkan nama kerana ia masih dirahsiakan hingga akhir pilihan raya di Gaza, Tebing Barat dan luar negara.

Sementara itu, gerakan-gerakan Palestin bakal mengadakan perjumpaan di Kaherah pada 5 Februari untuk membincangkan mekanisme yang akan menjamin kejayaan pilihan raya. – Agensi


SOP hari mengundi telah dihantar ke SPR

BANGI, 5 Rabiulakhir 1444H, Isnin – Pemakaian pelitup muka perlu diamalkan sepanjang tempoh kempen parti politik pada pilihan Raya Umum ke-15 (PRU15) sebagai usaha mengekang penularan COVID-19.

Menteri kesihatan, Khairy Jamaluddin berkata, sepanjang tempoh berkempen orang politik perlu tunjukkan teladan baik dengan memakai pelitup muka terutamanya ketika berkempun dari rumah ke rumah atau melawat orang sakit.

“Sudah menjadi kebiasaan kempen pilihan raya akan membabitkan lawatan rumah ke rumah.

“Apabila masuk ke kawasan yang sesak, pakai pelitup muka. Kalau kita adakan ceramah di dalam satu dewan dan dewan sudah penuh, parti politik dan penganjur digalakkan membuat pengumuman untuk hadirin memakai pelitup muka.

Ini adalah langkah yang perlu diulangi dan dilaksanakan. Kita mahu pilihan raya dijalankan dengan tidak ada terlalu banyak sekatan tetapi pada masa sama kita galakkan gunalah nasihat yang memang sudah wujud dari Kementerian Kesihatan (KKM),” katanya seperti dipetik Berita Harian, hari ini.

Khairy menambah, prosedur operasi standard (SOP) membabitkan hari mengundi sudah dihantar kepada Suruhanjaya Pilihan Raya (SPR) supaya proses pengundian dapat dijalankan dengan selamat.

Katanya, calon dan pengundi yang disahkan positif dibolehkan mengundi dan SPR akan mengumumkan peraturan yang perlu dipatuhi mereka yang dijangkiti.

“Namun, calon yang positif sewaktu kempen sedang berjalan dinasihati untuk berada dalam isolasi untuk beberapa hari.

Katanya ada kaedah lain lagi untuk berkempen termasuklah melalui atas talian.


Identiti nasional terbentuk jika negara tiada sekolah vernakular

BANGI, 4 Ramadan 1444H, Ahad – Cadangan melantik tokoh tertentu sebagai ikon perpaduan belum mampu memperkukuhkan keharmonian dan membentuk identiti nasional dalam kalangan rakyat berbilang bangsa di negara ini.

Atas sebab itu, Presiden BERJASA, Haji Zamani Ibrahim menyarankan ahli Parlimen melihat kembali faktor utama yang menyumbang kepada kegagalan perpaduan negara sehingga tiada identiti nasional.

Menurut Timbalan Pengerusi Gerakan Tanah Air (GTA) itu, beliau percaya sistem pendidikan adalah faktor utama yang mampu menjayakan perpaduan negara.

“Kerana disitulah kita disatukan. Negara kita mesti ada satu sistem pendidikan yang dipanggil sistem pendidikan kebangsaan, bukannya sistem pendidikan dibina di atas kaum.

“Apabila kita menyatukan semua bangsa di dalam sistem pendidikan mereka, pagi, tengahari dan petang bergaul dengan bahasa yang sama.

“Akhirnya akan lahirlah identiti nasional dan akan terbinanya keharmonian,” katanya.

Beliau berkata demikian mengulas cadangan Ahli Parlimen Jelutong, RSN Rayer supaya bekas Mursyidul Am PAS, Allahyarham Datuk Nik Abdul Aziz Nik Mat diangkat sebagai ikon perpaduan.

Rayer berkata, Allahyarham Nik Abdul Aziz adalah seorang tokoh yang dihormati kerana tidak pernah mengeluarkan sebarang kenyataan yang boleh mengguris hati kaum lain.

“Beliau tidak pernah mengeluarkan apa-apa kenyataan yang boleh menyebabkan orang India dan Cina kurang berpuas hati,” katanya ketika berucap di Dewan Rakyat.

Meskipun menyambut baik cadangan pemimpin Pakatan Harapan (PH) itu, Zamani masih berpandangan bahawa usaha mengangkat Allahyarham Nik Aziz belum cukup memperkukuhkan perpaduan negara secara keseluruhannya.

“(Sistem pendidikan) yang sepatutnya dibawa dan diangkat dalam Parlimen, membincangkan bagaimana kita hendak angkat supaya negara kita ini adalah satu sahaja sistem pendidikan tanpa perlu vernakular.

“Sekolah Jenis Kebangsaan tidak ada, hanya ada Sekolah Kebangsaan. Saya yakin dan percaya perpaduan ini dengan menyatukan sistem pendidikan.

“Di situlah semaian yang perlu kita mulakan membawa kita harmoni hidup aman damai dan berlakunya perpaduan,” katanya.


SPR bakal adakan mesyuarat khas PRN Rabu ini

BANGI, 14 Zulhijjah 1444H, Isnin – Suruhanjaya Pilihan Raya (SPR) memaklumkan mesyuarat khas berhubung pilihan raya negeri (PRN) akan diadakan Rabu ini.

Setiausaha SPR, Datuk Ikmalrudin Ishak berkata, penetapan tarikh penting seperti writ pilihan raya, hari penamaan calon, pengundian, daftar pemilih dan lain-lain persiapan bagi pelaksanaan pilihan raya semuanya akan dibuat melalui mesyuarat tersebut.

Mesyuarat khas itu bakal dipengerusikan oleh Tan Sri Abdul Ghani Salleh.

“Satu sidang media akan diadakan sejurus selepas mesyuarat,” katanya dalam kenyataan pada Isnin.

Dalam pada itu, Ikmalrudin memaklumkan SPR telah menerima notis pembubaran rasmi Dewan Undangan Negeri (DUN) yang ke-14 bagi Kedah, Kelantan, Terengganu, Pulau Pinang, Selangor dan Negeri Sembilan daripada speaker masing-masing.

Kelantan membubarkan DUN pada 22 Jun lalu diikuti Selangor sehari selepas itu manakala Pulau Pinang, Kedah dan Terengganu masing-masing 28 Jun.

Negeri Sembilan pula menjadi negeri terakhir membubarkan DUN iaitu pada Sabtu lalu.


Penamaan calon PRN Johor

SEPERTI dijangka, banyak parti dan calon Bebas menunjukkan minat. Umpama menceburi bidang baru perniagaan (blue ocean).

2. DUN Kempas dan Tiram menyaksikan pertembungan tujuh penjuru antara BN, PKR, Pejuang, PN, PBM dan calon Bebas.

3. Banyak juga DUN yang menampilkan persaingan sengit enam dan lima penjuru.

4. Majoriti 35 DUN lain menyaksikan pertembungan empat penjuru antara BN, PN, PH dan Pejuang.

5. Benar, situasi politik negara dan negeri-negeri hari ini memang sangat tidak stabil, tapi dalam masa yang sama saya melihat rakyat juga masih ‘takut-takut’ untuk membuat perubahan.

6. Mungkin BN akan kekal berkuasa di Johor.

7. PRN Johor medan ‘test the water’ untuk PRU15? Jauh panggang dari api!

Ir Ts Muhammad Lukman Al Hakim
Setiausaha Agung BERJASA


Keputusan rayuan Abdul Azeez batal tuduhan rasuah, ubah wang haram pada 21 Mac

KUALA LUMPUR, 11 Syaaban 1443H, Isnin – Keputusan rayuan bekas Pengerusi Tabung Haji Datuk Seri Abdul Azeez Abdul Rahim untuk membatalkan pertuduhan rasuah dan pengubahan wang haram yang dihadapinya, ditetapkan pada 21 Mac ini.

Peguam Amer Hamzah Arshad yang mewakili Abdul Azeez, ketika dihubungi pemberita hari ini berkata, pihaknya menerima e-mel daripada Mahkamah Rayuan pada 9 Mac lepas bagi memaklumkan tarikh keputusan rayuan itu.

Abdul Azeez, 55, merayu terhadap keputusan Mahkamah Tinggi di sini pada 12 Mac tahun lepas yang menolak permohonannya untuk membatalkan tiga pertuduhan rasuah dan 10 pertuduhan pengubahan wang haram dihadapinya.

Hakim Datuk Muhammad Jamil Hussin ketika menolak permohonan itu berkata, mahkamah mendapati kesemua pertuduhan itu tidak cacat dan berlandaskan peruntukan undang-undang.

Mahkamah Tinggi juga membenarkan permohonan Abdul Azeez yang juga Ahli Parlimen Baling, untuk menangguhkan perbicaraan kesnya di Mahkamah Sesyen sementara menunggu keputusan rayuan di Mahkamah Rayuan.

Abdul Azeez menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Dia dituduh melakukan perbuatan itu di CIMB Bank, Jalan Tun Perak di sini pada 8 Disember 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018.

Manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018. – Bernama


Kluster binaan, kilang terus meningkat, tapi dibenar operasi, prinsip apa diguna pakai?

BANGI, 12 Jamadilakhir 1442H, Isnin – Walaupun kluster tapak binaan dan kilang menjadi penyumbang terbesar kepada peningkatan kes COVID-19, sektor berkenaan bagaimanapun masih dibenarkan beroperasi.

Hal itu menjadi tanda tanya Ketua Pemuda Pemudi BERJASA (ANGKASA), Hazwan Mohamad, apabila Kementerian Kesihatan (KKM) mengumumkan dua lagi kluster baharu membabitkan tapak binaan di Kuala Lumpur dan Putrajaya, semalam.

Beliau berkata, meskipun kluster tapak binaan menjadi penyumbang kes tertinggi COVID-19, pengoperasian sektor berkenaan masih dibenarkan, malah tiada had masa ditentukan daripada pihak kerajaan berbanding perniagaan kecil lain.

“Berbanding dengan sektor ekonomi terutama yang kecil-kecil milik marhaen yang lain dihad-hadkan masa pengoperasiannya. Malah, ada yang terus ditutup tanpa dibenarkan beroperasi.

“Apakah ini boleh disebut sebagai ‘kluster kapitalis’? Apakah prinsip yang diguna pakai?,” soalnya dalam kenyataan, hari ini.

Hazwan berkata, tindakan membeza-bezakan antara ‘si jerung’ dan ‘ikan bilis’ dalam sektor ekonomi tidak akan membantu pengembangan ekonomi rakyat, sebaliknya hanya mengenyangkan kelompok kapitalis.

“Apakah dengan penutupan kilang dan tapak binaan ini akan menatijahkan kebankrapan tauke-tauke besar?

“Kita menggesa kerajaan mengarah semua sektor binaan dan kilang ditutup sehingga kesemua pekerja disaring dalam masa yang sama isu penempatan pekerja yang menjadi salah satu punca merebaknya wabak ini diselesaikan pihak terbabit,” katanya.

Semalam, Ketua Pengarah Kesihatan, Tan Sri Dr Noor Hisham Abdullah memaklumkan dua kluster tapak binaan dikenal pasti iaitu Kluster Tapak Bina Sari Petaling di Lembah Pantai dan Klusteru Tapak Bina Flora di Putrajaya.

“Kes bagi kedua-dua kluster itu dilaporkan pada 24 Januari hasil saringan bersasar pekerja tapak binaan.

“Setakat ini dua kluster berkenaan masing-masing merekodkan 44 kes dan 13 positif,” katanya.


Qatar bantu bayar gaji penjawat awam Gaza

GAZA, 26 Rabiulakhir 1443H, Rabu – Gaji penjawat awam di Semenanjung Gaza akan dibayar bulan ini, selepas Mesir dan Qatar bersetuju dengan mekanisme pembayarannya, lapor Haaretz.

Menurut laporan itu, Qatar akan menyediakan peruntukan kewangan untuk pekerja pentadbiran Pergerakan Pejuang Islam Palestin (Hamas).

Mereka pula secara tidak langsung akan membeli bahan api dari Mesir, kata perjanjian baharu itu.

Bahan api akan dihantar kepada Hamas melalui persimpangan Rafah Mesir-Gaza, dan kemudian gerakan Islam itu akan menggunakan keuntungan penjualan bahan api untuk membayar gaji kakitangan awam.

Jumlah pemberian gaji dianggarkan berjumlah $10 juta sebulan.

Qatar telah menyediakan ratusan juta dolar kepada Gaza dalam beberapa tahun kebelakangan ini, kira-kira $30 juta sebulan sejak Great March of Return 2018. – Agensi


Perhilitan siasat harimau berkeliaran di Simpang Pulai-Cameron Highlands

IPOH, 3 Rejab 1443H, Sabtu – Jabatan Perlindungan Hidupan Liar dan Taman Negara (Perhilitan) Perak sedang menyiasat dakwaan terdapat harimau belang yang berkeliaran di kawasan semak berhampiran Jalan Simpang Pulai-Cameron Highlands di sini baru-baru ini.

Pengarahnya Yusof Shariff berkata pihaknya telah menghantar Unit Harimau ke lokasi berkenaan untuk tindakan lanjut.

“Siasatan sedang dijalankan selepas pihak kami mengesan video tular ini pada kira-kira pukul 10 malam tadi,” katanya ketika dihubungi Bernama di sini hari ini.

Video berdurasi 17 saat itu tular menerusi aplikasi TikTok menunjukkan seekor harimau berjalan di celahan semak samun di kawasan berbukit.

Pemilik media sosial itu turut mendakwa lokasi terbabit ialah selepas Cafe Banjaran yang terletak berhampiran kawasan rehat dan rawat serta meminta orang ramai berhati-hati. – Bernama


Fatwa diterima positif, teguhkan pegangan ummah

SEPANG, 4 Safar 1442H, Selasa – Sultan Perak Sultan Nazrin Shah hari ini bertitah fatwa yang dikeluarkan mestilah diterima secara positif, berupaya meneguhkan pegangan ummah terhadap Islam dan tidak dianggap berunsur mengongkong serta menekan.

Baginda bertitah institusi mufti perlu memberi ruang masa perundingan yang cukup dan melakukan perundingan silang termasuk mengadakan perbincangan dengan pelbagai pihak berkepentingan ketika menangani isu baharu demi menjamin fakta dapat dianalisis secara mendalam, komprehensif dan teliti sebelum mengeluarkan fatwa.

“Mengambil ingatan bahawa semakin ramai ummah memiliki pendedahan pendidikan yang lebih terbuka, memiliki daya intelek tinggi, bersifat ingin tahu, berfikiran kritikal, melakukan kajian dan rujukan perbandingan dan tidak mudah memamah dan menerima sesuatu perkara sebelum diyakinkan.

“Kemajuan teknologi komunikasi telah mengubah peranan, sambutan dan penerimaan fatwa dalam masyarakat moden. Dalam era internet, telah muncul banyak laman sesawang mengandungi pelbagai fatwa, yang boleh dirujuk sebagai sumber alternatif dalam kalangan ummah untuk mendapatkan fatwa,” titah baginda ketika merasmikan Multaqa Jawatankuasa Fatwa Seluruh Malaysia di sini, hari ini.

Sultan Nazrin bertitah urusan fatwa tidak berakhir di peringkat mengeluarkan fatwa, sebaliknya mekanisme penghebahan dan penerangan perlu dilaksanakan melalui pelan komunikasi yang berkesan agar sesuatu fatwa dapat difahami, diterima, dihargai dan dihayati.

Titah Baginda, institusi mufti perlu sensitif terhadap realiti persekitaran masyarakat, negara dan dunia yang terdiri daripada pelbagai agama, kumpulan etnik, budaya dan ideologi politik, agar susun kata sesuatu fatwa tidak mengundang polemik dan kontroversi hingga berpotensi mencetuskan konflik, persengketaan dan persepsi negatif terhadap Islam.

“Tegas dengan tafsiran berlandaskan ajaran Islam serta teguh berkecuali daripada sebarang kecondongan politik kepartian dan sama sekali tidak bersubahat dengan sebarang usaha yang membolehkan matlamat menghalalkan cara, hatta jika diarahkan oleh mana-mana pihak yang berkuasa sekalipun,” titah baginda.

Memandang ke hadapan, Sultan Nazrin bertitah institusi mufti memerlukan perekayasaan (penerapan unsur-unsur ilmu dan budaya) kaedah dan pendekatan dalam menangani cabaran dunia semasa, demi menjamin institusi mufti kekal dihormati sebagai sumber rujukan agama yang berwibawa.

“Dalam konteks negara Malaysia, fatwa ialah suatu pandangan hukum Islam, bertujuan memberikan penjelasan dan pencerahan perkara-perkara berkenaan agama Islam, yang dikeluarkan oleh seseorang mufti bertauliah setelah mendapat perkenan Raja Pemerintah di negeri masing-masing.

“Fatwa berperanan penting menangani pengabsahan agama, pertikaian kepercayaan, kritikan politik atau pengerahan politik,” titah baginda.

Pada era ini, titah Baginda urusan mengeluarkan fatwa memerlukan kapasiti melakukan penyelidikan berdasarkan realiti semasa dalam persekitaran yang sudah jauh berbeza, agar fatwa yang dikeluarkan berupaya menangani cetusan idea, teknologi, tuntutan dan perkembangan terkini.

Ia antaranya merangkumi perbankan, kewangan dan insurans, transaksi jual beli dan urus niaga dalam talian, perusahaan dan perdagangan, pendidikan, perubatan, kecerdasan buatan, sains dan teknologi; khidmat sosial, jaringan media dan langit terbuka, pencemaran serta pemanasan global.


1750 mangsa banjir masih berada di PPS empat negeri

KUALA LUMPUR, 23 Jamadilawal 1444H, Ahad – Seramai 1,750 mangsa banjir masih berada di pusat pemindahan sementara (PPS) di empat negeri terjejas pagi ini.

Jumlah mangsa banjir teramai adalah di KELANTAN iaitu 1,584 daripada 490 keluarga, kekal seperti semalam dan menurut Sekretariat Jawatankuasa Pengurusan Bencana Negeri (JPBN) kesemua yang terjejas kini ditempatkan di enam PPS di jajahan Pasir Mas.

Sementara itu, laporan https://publicinfobanjir.water.gov.my/ mendapati Sungai Golok di Kampung Jenob, Tanah Merah merekodkan bacaan melepasi paras bahaya iaitu 24.6 meter (m).

Empat lagi sungai berada pada paras amaran iaitu Sungai Golok di Rantau Panjang, Pasir Mas (8.76 m), Sungai Golok di Kuala Jambu, Tumpat (2.32 m), Sungai Pergau di Jambatan Jerimbong, Jeli (53.89 m) dan Sungai Lanas di Air Lanas, Jeli (29.25 m).

Di JOHOR, jumlah mangsa banjir di daerah Segamat kekal 75 orang daripada 21 keluarga dan ditempatkan di tiga PPS.

JPBN dalam kenyataan memaklumkan seramai 34 orang ditempatkan di Balai Raya Kampung Batu Badak dan 27 orang masih berada di Balai Raya Kampung Kuala Paya, manakala di Dewan Komuniti Kampung Tasek pula menempatkan 14 orang.

Di TERENGGANU, jumlah penduduk terjejas banjir meningkat kepada 47 orang daripada 13 keluarga, dengan tiga lagi PPS dibuka iaitu dua di daerah Hulu Terengganu dan satu di Dungun.

Menurut JPBN, PPS tersebut ialah Balai Raya Kampung (Kg) Perih yang menempatkan 10 orang daripada dua keluarga dan Balai Raya Kg Cheting (10 orang daripada empat keluarga) di Hulu Terengganu, manakala satu PPS di Masjid Kg Jongok Batu di Dungun (empat orang sekeluarga).

PPS sedia ada di Sekolah Kebangsaan (SK) Atas Tol di Kuala Terengganu masih menempatkan 23 orang daripada enam keluarga, sama seperti malam tadi dengan keadaan cuaca juga dilaporkan hujan di beberapa kawasan.

Di PERAK, terdapat 44 mangsa daripada 13 keluarga ditempatkan di dua PPS iaitu Dewan Sekolah Menengah Abdul Rahman Talib (SMART) Batu 4 dan SK Sungai Tiang Darat, demikian menurut Sekretariat JPBN.

Timbalan Perdana Menteri, Datuk Seri Dr Ahmad Zahid Hamidi dijadual melawat rumah mangsa banjir di sekitar Bagan Datuk dan juga yang ditempatkan di SK Sungai Tiang Darat pagi ini.-  Bernama


Agama mana halalkan arak? Kenapa ultra kiasu persoal DBKL

BANGI, 3 Rabiulakhir 1442H, Khamis – Kesilapan memilih ultra kiasu sebagai wakil rakyat menyebabkan agama serta kepercayaan sendiri dilanggar hanya kerana mahu menjadi kaya.

Perkara itu dapat dilihat apabila DAP Wilayah Persekutuan berhasrat mengumpul bantahan dari pihak berkepentingan yang terjejas dengan peraturan baharu penjualan arak beralkohol tinggi oleh Dewan Bandaraya Kuala Lumpur (DBKL).

Menurut Pengerusi DAP Wilayah Persekutuan, Tan Kok Wai, peraturan baharu itu melanggar hak orang bukan Islam untuk mengamalkan budaya mereka, yang dijamin Perlembagaan Persekutuan.

Katanya, peraturan itu juga dilihat ‘antiperniagaan’ dan yang menjadi korban adalah peniaga yang mematuhi undang-undang dan membayar cukai.

Lantaran itu beliau memaklumkan akan mengadakan pertemuan dengan Datuk Bandar Kuala Lumpur bagi memohon agar keputusan itu ditarik balik.

Pemerhati politik, Prof Dr Mohd Ridhuan Tee Abdullah bagaimanapun menempelak dakwaan bahawa garis panduan DBKL melanggar hak bukan Islam dan budaya mereka.

Beliau secara sinis berkata, jika pihak berkenaan tidak menimbulkan masalah kepada orang lain seperti insiden pemandu mabuk dan mengganggu ketenteraman awam, tiada sesiapa akan menentangnya.

“Masalahnya, kamu yang minum, yang matinya orang Islam. Inilah akibatnya apabila memilih ultra kiasu menjadi wakil rakyat. Agama dan kepercayaan sendiri akan dilanggar kerana duit, kerana nak kaya. Wakil rakyat ultra kiasu sebegini tidak boleh dipercayai.

“Pergilah ke negara mana kamu fikir, boleh beri kebebasan minum arak, berbanding Malaysia. Sepanjang kajian, majoriti negara di dunia menghadkan jualan arak akibat mudarat yang ditimbulkan,” katanya menerusi hantaran di Facebook, hari ini.

Prof Mohd Ridhuan Tee menegaskan, kerajaan terpaksa menguatkuasakan peraturan berkenaan disebabkan oleh masalah pandemik COVID-19 dan perangai segelintir pihak yang mabuk.

Dengan bantahan dikemukakan itu, beliau mengakui tidak dapat membayangkan sekiranya ultra kiasu masih memerintah.

“Teramat sedih, bila mana persatuan agama bukan Islam diam seribu bahasa? Agama manakah di dunia ini yang menghalalkan arak. Hina sungguh jika ada agama membenarkannya.

“Begitu juga parti-parti politik Melayu Islam dan NGO Islam yang bersekongkolkan dengan ultra kiasu, diam seribu bahasa kerana kepentingan politik.

“Di mana sifat ikram yang kamu laungkan selama ini? Nampak seolah-olah lagaknya seperti lembu suci, tetapi hakikatnya masih jauh daripada suci. Bersih pun belum tentu,” katanya.

Sebelum ini, DBKL memperkenalkan garis panduan baharu mengenai lesen minuman keras yang mula berkuat kuasa pada Isnin lepas

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Bagaimanapun berdasarkan garis panduan itu, pengecualian dibuat untuk penjualan alkohol bagi tujuan perubatan tradisional.


Hamas seru rakyat Palestin kekal di Masjid al-Aqsa 10 hari terakhir Ramadan

BAITULMAQDIS, 21 Ramadan 1443H, Sabtu – Pergerakan Perjuangan Islam Palestin (Hamas) menyeru semua rakyat Palestin menghadapi tentera pendudukan Israel serta peneroka haram dan menuju ke Masjid al-Aqsa di tengah-tengah serangan yang semakin sengit terhadap jemaah di masjid suci itu.

Dalam satu kenyataan dikeluarkan semalam, Hamas berkata, rakyat Palestin harus tinggal di Masjid al-Aqsa sepanjang sepuluh hari terakhir bulan Ramadan untuk mempertahankan Baitulmaqdis dan masjid serta jemaah Palestin di sana, lapor Pusat Maklumat Palestin.

“Perpaduan dan penentangan Palestin dalam menghadapi pendudukan Israel dan peneroka haram Israel akan menghalang rancangan jahat mereka untuk menyasarkan Baitulmaqdis dan Masjid al-Aqsa,” kata kenyataan itu.

Terdahulu pada hari Jumaat, tentera Israel sekali lagi menyerang jemaah Palestin di perkarangan Masjid Al-Aqsa. Persatuan Bulan Sabit Merah Palestin mengesahkan bahawa peluru logam bersalut getah mencederakan 31 orang, termasuk seorang paramedik manakala berpuluh-puluh lagi cedera kerana gas pemedih mata.

Pada masa sama, sekurang-kurangnya 40 rakyat Palestin cedera selepas tentera Israel menyerbu perkarangan Masjid al-Aqsa dalam tindakan baharu pencerobohan terhadap tapak suci itu.

Ia juga melaporkan bahawa tiga wartawan cedera dalam serangan ganas Israel, termasuk seorang yang terkena peluru bersalut getah di kerongkongnya.

Sekurang-kurangnya 11 lelaki muda dipindahkan ke hospital untuk rawatan, manakala dua daripadanya dalam keadaan serius. – Agensi


Kebun haram: PEMBELA, NGO bersuara bukan mahu campur urusan kerajaan

BANGI, 7 Jamadilawal 1442H, Selasa – Kelantangan Pertubuhan-Pertubuhan Pembela Islam (PEMBELA) bersama pertubuhan bukan kerajaan (NGO) lain dalam isu pencerobohan tanah di Pahang bukanlah kerana mahu menganggu mana-mana pihak.

Apatah lagi, ingin campur tangan dalam urusan kerajaan negeri atau mempunyai kepentingan tertentu, kata Naib Pengerusinya, Ustaz Masridzi Sat.

Katanya, perjuangan mempertahankan 4,400 hektar tanah yang diceroboh dan beberapa kawasan lain di negeri Pahang hanyalah demi melindungi tanah air serta bangsa yang ‘dibangsatkan’ di bumi sendiri.

“Jika tanah air kami diceroboh, diambang bahaya, bangsa kami dipermainkan, penjajah beraja di mata bersultan dihati dan pengkhianat berleluasa, justeru pejuang dahulu seperti Mat Kilau dan Tok Gajah akan muncul.

“Mereka bukan nakkan projek, habuan dunia, jawatan dan harta. Mereka berkorban nyawa, tenaga dan wang kerana mereka datang dari panggilan iman,” katanya dalam hantaran di Facebook, hari ini.

Justeru, beliau menggesa rakyat bersama menyokong perjuangan mempertahankan tanah itu, sekali gus mengharapkan kemenangan berpihak kepada kerajaan negeri.

Keputusan kes pekebun durian Musang King yang menceroboh tanah milik kerajaan di Raub, Pahang bakal diketahui esok selepas ditangguhkan Mahkamah Tinggi Kuantan pada 9 Disember.

Penangguhan itu dibuat Hakim Datuk Zainal Azman Ab Aziz bagi memberi laluan kepada kedua-dua pihak responden yang diwakili Peguam Kanan Persekutuan, Noor Fadzila Ishak dan plaintif yang diwakili peguam, Siew Choon Jern dan Brendan Siva menyelesaikan pengurusan kes.

Menurutnya, mahkamah juga perlu meneliti afidavit baharu yang dikemukakan pihak plaintif pada minggu lepas untuk mengguna pakai keputusan yang sama terhadap satu lagi permohonan sama yang difailkan 94 lagi pekebun.

Ini menjadikan keseluruhan sebanyak 204 pekebun memfailkan permohonan semakan kehakiman terhadap enam responden iaitu Pentadbir Tanah Daerah Raub dan Pengarah Jabatan Perhutanan, kerajaan Pahang.

Ia juga termasuk Perbadanan Kemajuan Pertanian Negeri Pahang, Royal Pahang Resources PKPP Sdn Bhd dan Pejabat Penasihat Undang-Undang Negeri Pahang.

Sebelum ini, Setiausaha Kerajaan Negeri, Datuk Seri Dr Sallehuddin Ishak memaklumkan, kerajaan Pahang kerugian RM30 juta hasil cukai tanah dalam isu pencerobohan tanah untuk penanaman durian secara haram di Raub.

Beliau berkata, nilai kerugian itu berdasarkan kadar terendah pajakan dan cukai tanah untuk tempoh 10 tahun.


China buka semula sempadan selepas 3 tahun

ANKARA, 15 Jamadilakhir 1444H, Ahad – China membuka semula sempadannya pada Ahad selepas tiga tahun sekatan yang dilaksanakan berikutan pandemik COVID-19.

Pada 26 Disember, Suruhanjaya Kesihatan Kebangsaan China mengumumkan tahap COVID-19 diturunkan daripada Kelas A kepada Kelas B.

COVID-19 telah ditukar daripada ‘pneumonia novel coronavirus’ kepada ‘novel coronavirus infection,’ lapor Agensi Anadolu memetik kenyataan suruhanjaya kesihatan itu.

Selain itu, China tidak akan mengenakan kuarantin ke atas mereka yang memasuki negara itu dan pesakit COVID-19 selain menarik balik dasar ketat “sifar-COVID-19”.

Bagaimanapun, negara itu menghadapi peningkatan kes COVID-19 sejak beberapa minggu lalu.

Beberapa negara termasuk Amerika Syarikat, United Kingdom, Itali, Sepanyol, Perancis, Maghribi, Qatar, Kanada, Greece, Malaysia, Finland dan Belanda telah mengumumkan mengenai keperluan keputusan ujian negatif COVID-19 kepada mereka yang tiba dari China.

Sementara itu, Jerman pada Sabtu menasihatkan rakyatnya tidak melakukan perjalanan yang tidak penting ke China dan mengklasifikasikan negara itu sebagai “kawasan ancaman varian virus” disebabkan gelombang COVID-19 yang sedang melanda di China.

China pada Jumaat menyatakan bahawa situasi COVID-19 di negara itu terkawal dan banyak negara anggota EU mengalu-alukan pelancong China.

Mengulas mengenai pertauran yang dikenakan sesetengah negara terhadap pelancong yang datang dari China, jurucakap Kementerian Luar Mao Ning berkata, semua langkah tindak balas terhadap COVID-19 harus berdasarkan sains dan fakta serta setara.

“Seharusnya tidak ada percubaan untuk mempolitikkan isu itu atau mengamalkan amalan diskriminasi yang boleh menjejaskan hubungan antara rakyat,” kata Mao kepada pemberita.

Beliau berkata, pakar China turut menghadiri taklimat dalam talian Pertubuhan Kesihatan Sedunia untuk memberikan maklumat terkini mengenai pandemik itu.-  Bernama


‘Musuhi’ MN, UMNO bakal berdepan masalah besar

Oleh Zuhayati Yazid

BANGI, 9 Rabiulawal 1443H, Sabtu – UMNO bakal berdepan masalah besar berikutan tindakannya ‘memusuhi’ Muafakat Nasional (MN) yang dimeterai bersama PAS.

Situasi itu menyebabkan kepercayaan rakyat terhadap gabungan yang dibentuk dengan asas untuk membela nasib orang Melayu, Islam itu terhakis sekali gus menyebabkan mereka semakin muak dengan politik negara.

Keadaan ini tegas penganalisis politik, Prof Jeniri Amir hanya memberi peluang besar kepada Pakatan Harapan (PH) untuk memperoleh kemenangan ‘selesa’ dalam pilihan raya nanti.

“Sepatutnya MN dijadikan medan terbaik mencari jalan penyelesaian bagi kemelut politik yang melanda negara ketika ini.

“Tapi hari ini, MN musnah akibat perbuatan pemimpin kita sendiri yang rasa hebat dan mahu tunjuk diri kuat.

“Walaupun hakikatnya dia tidak mampu kukuh sendirian seperti dulu kerana kepercayaan orang ramai kepada parti berkenaan semakin luntur,” katanya ketika dihubungi Ismaweb.net, hari ini.

Tegas beliau, sekiranya pemimpin UMNO matang dan tahu kebaikan dalam kerjasama itu, mereka tidak akan memusnah perjanjian berkenaan sebaliknya akan terus mendukungnya.

Namun, Felo Kanan Majlis Profesor Negara itu berpandangan, sikap pentingkan diri sendiri ini hanya merugikan semua pihak.

“Dua parti utama ini seharusnya bergabung supaya terus kuat memandangkan PAS dan UMNO memiliki ahli yang ramai selain jentera yang kuat, selain paling dominan berbanding parti-parti lain yang merupakan serpihan sahaja,” katanya.

Ditanya mengenai Pilihan Raya Negeri (PRN) Melaka, Prof Jeniri menjangkakan UMNO dan PAS kembali bertembung menjadi seteru.

“Situasi itu menyebabkan mereka kembali bermusuh dan keadaan itu memberi kesempatan kepada pihak lain,” tegas beliau.


Israel didakwa bunuh saintis nuklear terkemuka Iran

TEHRAN, 15 Rabiulakhir 1442H, Selasa – Israel membunuh seorang saintis nuklear Iran dengan menggunakan teknologi kawalan jauh, dakwa seorang pegawai kanan keselamatan Iran, semalam.

“Sayangnya, operasi itu sangat rumit dan dilakukan dengan menggunakan peralatan elektronik dan tidak ada (pelaku) di tempat kejadian,” dakwa Setiausaha Majlis Keselamatan Kebangsaan Iran, Ali Shamkhani kepada wartawan dalam upacara pengebumian Mohsen Fakhrizadeh.

Shamkhani mendakwa, tidak ada keraguan bahawa Israel dan agensi perisikan nasionalnya, Mossad, berada di belakang serangan itu.

Israel ingin membunuh Fakhrizadeh selama 20 tahun, kata pejabat itu, sambil berkata, “Kali ini, musuh menggunakan kaedah yang benar-benar profesional, canggih dan baru yang akhirnya berjaya.”

Shamkhani turut mendakwa Mujahedin-e Khalq (MEK) – organisasi ‘perubahan rejim’ Iran yang berpangkalan di luar negara – mempunyai peranan dalam serangan itu tanpa mengulas lanjut.

Iran menganggap MEK sebagai sebuah organisasi pengganas dan mendakwa beberapa negara Eropah menyimpan anggotanya.

Fakhrizadeh, saintis nuklear dan ketenteraan teratas, dibunuh pada hari Jumaat lalu dalam letupan dan tembakan automatik berhampiran Tehran pada waktu siang.

Kenyataan Shamkhani itu secara drastik mengubah sangkaan awal pembunuhan Fakhrizadeh.

Pada mulanya, laporan mengatakan sebuah trak pikap yang diparkir di tepi jalan meletup dan kemudian beberapa lelaki bersenjata melepaskan tembakan ke atas kenderaan yang membawa Fakhrizadeh, mencederakannya dan seorang pengawal.

Tetapi Al Jazeera melaporkan, komen Shamkhani lebih sesuai dengan beberapa laporan media Iran sejak kebelakangan ini.

Iran telah berjanji akan membalas dendam atas pembunuhan Fakhrizadeh dan meminta masyarakat antarabangsa untuk secara tegas mengutuknya sebagai ‘tindakan keganasan’.

Perisik Israel dan Barat selama bertahun-tahun menganggap Fakhrizadeh sebagai ketua program senjata nuklear rahsia Iran yang dibubarkan pada tahun 2003.

Pada tahun 2018, Perdana Menteri Israel, Benjamin Netanyahu secara khusus menyebut Fakhrizadeh dalam satu pembentangan, dengan mengatakan ‘ingat nama itu.’

Kira-kira satu dekad yang lalu, beberapa pembunuhan yang berjaya disasarkan kepada saintis nuklear kanan Iran. Israel telah lama disyaki melakukan serangan tersebut. – Agensi


COVID-19: Indonesia ketat sekatan bersosial di 4 bandar

JAKARTA, 5 Rejab 1443H, Isnin – Indonesia akan mengetatkan sekatan aktiviti sosial di Jakarta dan Bali serta di dua bandar lain di Pulau Jawa, dalam usaha membendung peningkatan jangkitan coronavirus.

Menteri Kanan – yang mengawasi tindak balas wabak di Jawa dan Bali – Luhut Pandjaitan mengumumkan sekatan aktiviti sosial yang diperketatkan di Jakarta, Bali serta Bandung di Jawa Barat dan Yogyakarta di Jawa Tengah.

Di bawah peraturan baharu itu, pasar raya, pusat membeli-belah dan restoran akan beroperasi pada kapasiti 60 peratus, manakala kapasiti di rumah ibadat akan dikurangkan kepada 50 peratus, katanya pada sidang akhbar.

Sementara itu, Menteri Kesihatan, Budi Gunadi Sadikin berkata, tiga wilayah termasuk Jakarta, Banten dan Bali telah melebihi kadar jangkitan yang dilihat ketika gelombang yang didorong oleh varian Delta Julai lalu.

Bagaimanapun katanya, kemasukan ke hospital kekal rendah.

“Jangan panik apabila anda melihat peningkatan kes,” kata Budi.

Dalam perkembangan lain, Kementerian Pengangkutan menjelaskan bahawa pelancong luar negara masih boleh memasuki negara ini melalui ibu kota Jakarta, selepas kementerian itu menyatakan sebaliknya dalam satu kenyataan yang dikeluarkan, semalam.

Menerusi kenyataan itu, pelancong asing dan warga Indonesia yang pulang bercuti di luar negara akan dilarang buat sementara waktu daripada mengunjung Jakarta, sebagai langkah berjaga-jaga terhadap COVID-19.

Kenyataan baharu itu berkata, pelancong yang terbang dari luar negara masih boleh tiba di lapangan terbang Bali, begitu juga di Batam dan Tanjung Pinang di Kepulauan Riau berhampiran Singapura.

Negara Asia Tenggara itu menyaksikan lonjakan kes yang didorong oleh varian Omicron, dengan lebih 36,000 jangkitan dilaporkan pada Ahad dan kadar penggunaan katil di hospital di ibu negara mencapai 63 peratus, meningkat daripada 45 peratus pada Januari. – Agensi


Belanjawan 2021: Bantuan kerajaan kepada golongan rentan penting

KUALA LUMPUR, 5 Rabiulakhir 1442H, Sabtu – Bantuan secara langsung dan tidak langsung kepada golongan rentan dalam belanjawan 2021, akan memberikan kelegaan mencukupi untuk mereka meneruskan kehidupan dalam ketidaktentuan ekonomi, akibat pandemik COVID-19 tahun depan.

Professor Ekonomi Kajian Perniagaan Universiti Sunway Dr Yeah Kim Leng berkata, langkah-langkah yang dirancangkan termasuk bantuan wang tunai di bawah Bantuan Prihatin Rakyat (BPR), bantuan kewangan untuk golongan kurang upaya dan bantuan bayaran balik pinjaman bersasar B40, tentunya akan meringankan impak terhadap ketidakpastian kedudukan kewangan.

“(Di bawah belanjawan 2021) Terdapat juga insentif dan subsidi upah, program peningkatan dan penambahan kemahiran, dan beberapa langkah perlindungan sosial lain.

“Kesemua langkah ini akan memberikan penerima, kelegaan mencukupi untuk tahun 2021, jika ekonomi gagal pulih,” katanya kepada Bernama baru-baru ini.

Ketika membentangkan Belanjawan 2021 pada 6 Nov, Menteri Kewangan Tengku Datuk Seri Zafrul Tengku Abdul Aziz mengumumkan peruntukan RM6.5 billion untuk BPR yang akan dimanfaatkan 8.1 juta orang dan peruntukan RM2.2 billion bagi membantu golongan kurang upaya.

Tengku Zafrul juga mengumumkan yang kerajaan akan mempertingkatkan bantuan bayaran balik pinjaman bersasar, yang akan termasuk pilihan pembayaran semula untuk B40, M40 dan perusahaan mikro-IKS.

Menurut Yeah, adalah penting bagi Jabatan Kebajikan Masyarakat dan badan-badan bukan kerajaan (NGO) untuk mencari mereka yang terjejas teruk akibat krisis COVID-19, tetapi atas sebab-sebab tertentu gagal untuk menerima bantuan.

Beliau berkata, menerusi pengumpulan data dan program pemberian wang tunai yang banyak dilakukan sejak sekian lama, kerajaan seharusnya mempunyai satu pangkalan data yang komprehensif, mengenai kumpulan yang memerlukan dan kurang bernasib baik.

“Satu jangka masa yang terbuka dan mudah diakses untuk mendaftarkan penerima baru perlu disediakan bagi memasukkan mereka yang tertinggal dan golongan yang kedudukan kewangan mereka yang tanpa disedari bertambah buruk tahun hadapan,” katanya.

Yeah juga menambah, bantuan kewangan tambahan kepada isi rumah berpendapatan rendah akan diperlukan, jika pandemik ini berterusan dan pemulihan ekonomi gagal untuk dilaksanakan pada separuh masa kedua 2021.

Selain daripada kumpulan rentan dan B40, belanjawan 2021 juga menyenaraikan beberapa insentif untuk barisan hadapan Kementerian Kesihatan (KKM), sebagai penghargaan kepada perkhidmatan mereka, termasuk pembayaran ‘one-off’ RM500 dan penerusan elaun bulanan RM600 sehingga pandemik ini dapat diatasi.

Presiden Persatuan Perubatan Malaysia Prof Datuk Dr Subramaniam Muniandy berkata, pembayaran ‘one-off’ itu akan dimanfaat kira-kira 100,000 barisan hadapan KKM, akan menjadi satu pendorong semangat untuk mereka.

Beliau berkata, ketika pengumuman itu tentunya akan meningkatkan semangat barisan hadapan, namun kerajaan juga perlu melihat kepada pegawai perubatan kontrak yang masih belum pasti mengenai masa hadapan mereka.

“Ketika pembayaran ‘one-off’ satu peningkat semangat, ia hanya sementara kerana mereka (pegawai kontrak) tidak pasti sama ada mereka masih mempunyai pekerjaan atau tidak di masa hadapan. Ramai dalam kalangan barisan hadapan berhadapan ketidaktentuan masa depan pekerjaan, kerana ramai daripada mereka adalah pekerja kontrak,” katanya.

Sementara itu Dr Subramaniam berkata, agak sukar untuk meletakkan satu jumlah dalam menangani pandemik dan RM1 billion yang diperuntukkan dalam Belanjawan 2021 bagi menangani COVID-19 mungkin satu jumlah yang mencukupi, tetapi tiada satu kepastian mengenainya.

“Sepatutnya ada ketelusan dan kebertanggungjawaban dalam perbelanjaan peruntukan ini, dengan penggunaan satu sistem tender dan proses perolehan, bagi memastikan kawalan kepada belanjawan itu dan mengelakkan sebarang pembaziran,” katanya. – Bernama